
Bat genade, barmhartigheid en brede ban (od, onse Wader, 
han jesus (hristus Die Wers, deur bie gemeenskap tan die MWeilige 
res Die deel mag tures ban al ons lesers op bie Mersdag en in Die 
Hule #aar is Die bede tan die Tedaksie. 






GEKOM, MAAR NIE AANGENEEM NIE 


Kersfees predik aan ons dat Christus, die lang- 
verwagte gekom het. 

As die sonde sy intree in die wêreld neem, dan 
is ook daar die belofte van God, die belofte van die 
saad van die vrou wat die kop van die slang sal 
vermorsel. 

Hierdie heerlike belofte is telkemale herhaal 
in die loop van die geskiedenis van die mensheid. 

As Jakob sterwende sy seuns sy vaderlike seën 
gee, dan sê hy aan Juda, uit wie se geslag Jesus 
later gebore is, ,,die septer sal van Juda nie wyk 
nie, nég die veldheerstaf tussen sy voete uit totdat 
Silo kom; en Hom sal die volke gehoorsaam wees.” 
Hier is Silo die profetiese naam vir Jesus. 

Aan Moses sê die Here: ,,'n Profeet sal Ek vir 
hulle verwek onder hulle broers uit, soos jy is, en 
Ek sal my woorde in sy mond 1ê, en Hy sal vir 
hulle sê alles wat Ek Hom beveel.” 

Tot Miga het die woord van die Here gekom: 
En jy, Bethlehem Efrata, klein om te wees onder 


die geslagte an Juda, uit jou sal daar vir my uit-. 
gaan een wat 'n heerser in Israel sal wees; en sy” 


Ee is uit die voortyd, uit die dae van die ewig- 
eid. 

En so kan ons voortgaan. Die een profeet na 
die ander wys op die koms van die Messias en ver- 
kondig die boodskap: Hy kom. 

Die een profeet na die ander wil sy volk berei 
vir die koms van die langbeloofde Seun van Dawid. 
Al meer en meer word verlangend uitgesien na sy 
koms. En as Jesaja, die evangelis onder die profete 
van die Ou Verbond, vir sy volk die genadejaar van 
die Here aankondig met die treffende woorde: ,,Die 
gees van die Here HERE is op My, omdat die Here 
My gesalf het om 'n blye boodskap te bring aan die 


sagmoediges . . .”, dan leef daar 'n verlange in die 
hart van die vromes in Israel, 'n verlange na sy 
koms. Dieselfde brandende verlange het dieselfde 
profeet uitgespreek met die woorde: ,Ag, as U 
maar die hemele wou skeur, wou neerdaal.” 

Hierdie verlange het in vervulling gegaan toe 
engele die eerste kersboodskap in die velde' van 
Betlehem Efrata gebring het: 


,Ere aan God in die hoogste hemele en 
vrede op aarde, in die mense 'n welbehae! .. 
'n Goeie tyding van groot blydskap . . , dat 
vir julle vandag gebore is die Verlosser wat 
Christus, die Here, is.” 


En terwyl die volk in verwagting was” en 
in spanning geleef het of Johannes, wat die koms 
van die koninkryk daar aan die oewers van die Jor- 
daan verkondig het, nie miskien die Messias is nie, 
wys Johannes Hom vir hulle aan: 

Kyk, daar is die Lam van God wat die sonde 
van die wêreld wegneem. Hy het gekom. 

Kersfees kondig egter nie alleen sy koms aan 
nie, maar ook sy verwerping. Sy lyde en vernede- 
ring begin immers nie in Getsemane en op Golgota 
nie, maar reeds met sy vleeswording, met sy koms 
Oop aarde. In een asem kondig Johannes sy koms 
op aarde en sy verwerping aan: ,,Hy het na sy 
eiendom gekom, en sy eie mense het Hom nie aan- 
geneem nie.” (1:11). 

Hy het gekom, maar Hy is nie aangeneem nie. 

As Hy gebore word dan is dit in 'n krip, om- 
dat daar geen plek vir Hom in die herberg is nie. 
As die engele uit die hemel daal om sy koms op 
aarde aan te kondig, dan is dit net 'n paar skaap- 

wagters en 'n paar wyse manne uit die Ooste wat 
sy koms om aarde besing. Toe het sy verwerping 
reeds begin. En dit is voortgesit van toe af tot 
met die kruisiging en vanaf Golgota tot vandag toe. 
Hy is verwerp in Betlehem, die dorp van sy ge- 
boorte; verwerp in Nasaret, die dorp van sy inwo- 
ning; verwerp in Jerusalem, die stad van die groot 
koning. 

Hy is verwerp deur Israel. Sy eie mense het 
Hom nie aangeneem. ,,Kruis Hom, weg met Hom,” 
en tot vandag toe is Hy 'n ergernis vir sy volk. 

Hy is verwerp deur die wêreld. Die jakhalse 
het gate en die voëls van die hemel neste, maar die 
Seun van die mens het geen klip om sy hoof op 
neer te 1ê nie. Soos vir die Grieke in die dae van 
die apostel Paulus is Hy tot vandag toe 'n dwaas- 
heid vir die wêreld, 'n verworpene. 

Ook sy Kerk het Hom nie altyd aangeneem 
nie, maar soms verwerp. Verwerp toe ander gode 
in sy plek of naas Hom gestel is, toe menslike ver- 
dienste verheerlik is ten koste van sy middelaars- 
werk aan die kruis. Verwerp toe Hy gepredik is as 


leermeester, maar nie as ons enigste profeet nie, 
as 'n groot mens maar nie as die Seun van God nie. 

Kersfees predik ons sy koms: ,,Die Heiland is 
gebore, gebore in Betlehems stal,” maar hierdie 
kersboodskap sou geen blye boodskap vir sondaars 
wees nie, as Kersfees nie ook sy verwerping aan 
sou kondig nie. Hy is immers om ons ontwil ver- 
werp, ,Hy is verlaat sodat ons nimmermeer deur 
God verlaat sou word nie,” soos die onsterflike 
woorde van ons Kategismus lui. 

Maar Kersfees bring ons nie alleen die bood- 
skap van sy koms en sy verwerping om ons ontwil 
nie, maar Kersfees leer ons ook om vooruit te sien 
na sy tweede koms, wanneer Hy sal kom met die 
gaffel in sy hand om sy dorsvloer deur en deur 
skoon te maak, om die koring van die kaf te skel 
en wat Hom toebehoort byeen te bring in die ewige 
skure van die Jerusalem daarbo. 

Kersfees hou die verlange lewendig in ons 
hart en 1ê ons die bede op die lippe: 

Amen, ja kom, Here Jesus!” 

JOH. DREYER. 








Kersoordenking 


Matth. 2 vs. 11. ,Daarop maak hulle hul skatte 
Oop en bring vir Hem geskenke: goud en 
wierook en mirre.” 


Die Kersfees of Christusfees is die grootste en 
belangrikste van alle feeste van die Christelike 
Kerk. En dit moet vir ons 'n aangrypende gedagte 
wees dat op die 25ste Desember van elke jaar die 
Christelike Kerk van die hele wêreld één is in die 
herdenking van wat in die begin van onse jaartel- 
ling in Bethlehem plaasgevind het ,nl. die geboorte 
van die Saligmaker. By al die verskeidenheid en 
verskille van die Christelike volke, bly Christus vir 
almal die énige, algenoegsame Verlosser en Salig- 
maker, en sy koms in die wêreld word deur almal 
met dankbare harte herdenk. 

Die koms van Christus in hierdie wêreld bly 
vir ons 'n onbegryplike wonder van Gods genade 
en liefde en trou. Ons sien dit wel, maar ons deur- 
grond en begryp dit nie. Die Saligmaker van die 
wêreld is in Betlehem gebore. En dit is baie merk- 
waardig om te sien hoe dat 'n bonte verskeidenheid 
van mense rondom die geboorte van die Saligmaker 
saamgekom het. Ons sien daar 'n oue priester, nl. 
Sacharias, 'n vroom en godvresende man wat in die 
Tempel van die Here gedien het. Ons sien daar 
'n vrome ou grysaard soos Simeon, en 'n godvre- 
sende vrou soos die profetes Anna. Daar is die 
eenvoudige skaapwagters wat met alle getrouheid 
in die nag oor hulle skape wag gehou het, en ook 
die Engele van God wat as verteenwoordigers van 
die hemel verskyn het. Ons sien daar die onskul- 
dige kindertjies wat deur die grimmige ou moor- 
denaar, nl. Herodus, vermoor is, en ons sien ook die 
wyse manne uit die Ooste, die eerstelinge uit die 
Heidene, wat gekom het om hulde te bring aan die 
Koning wat in Betlehem gebore is. 

Hierdie verskeidenheid van mense is vir ons 'n 
aanduiding van die belangrike sentrale betekenis 
wat Christus vir die ganse wêreld sal hê. Reeds van 
sy geboorte af aan moet Hy die belangrike mid- 
delpunt inneem, want Hy is die Middelaar. Die 
boodskap van sy verlossing is van wêreldomvatten- 


de betekenis. Vir alle volke, vir alle stande en vir 
alle mense is Hy die Verlosser en Saligmaker. En 
God wat weet om die weg tot die hart van elkeen 
te vind, spreek elkeen ook toe op 'n wyse wat hy 
kan verstaan. Tot die eenvoudige skaapwagters in 
die velde van Efratha wat met die Woord van God 
vertroud was, spreek die Here deur middel van 
'n Engel wat regstreeks van die hemel neergedaal 
het. En tot die wyse manne wat in die verre Ooste 
die sterrekunde beoefen het, spreek die Here in 
'n taal wat weer vir hulle verstaanbaar was: Hy 
laat 'n skitterende ster aan dit uitspansel verskyn, 
'n ster wat tot diep in hulle harte skyn, om hulle 
daarmee tot Christus te lel. 

Hierdie manne het geweet dat die Joodse volk 
uitsien na die optrede van 'n grote en sterke Koning 
in hulle midde. En deur die verskyning van die 
ster het God dit vir hulle duidelik laat word dat Hy 
wat nou gebore is, vir die Jode 'n Heiland sou wees. 
En van hierdie Joodse Koning en Heiland was daar 
heil te wagte ook vir die Heidene. En dit was vir 
hulle meer werd dan die orige kennis en wetenskap 
waardeur hulle op 'n eervolle wyse ingelyf was in 
die hooggeëerde stand van die wyses. 

Hierdie manne het uit die verre Ooste gekom 
om die pasgebore Koning van die Jode te aanbid 
en hulde te bewys. Dit spreek vanself dat hulle 
so'n Konings-Kind in Jerusalem sal gaan soek. 
Maar tot hulle teleurstelling vind hulle Hom nie in 
Jerusalem nie. Daar vind hulle Herodus, die harde 
tiran en gewetenlose moordenaar. En dit moet 'n 
teleurstelling en 'n beproewing vir die geloof van 
hierdie manne gewees het. Maar die gelowiges vind 
meermale nie so dadelik wat hulle soek nie. Dik- 
wels vind hulle die teendeel, en eers na baie om- 
weë vind hulle wat hulle soek en bereik hulle hul 
doel. Daarom is die lydsaamheid vir die gelowiges 
tot 'n vriend en 'n lewensgesel. Hierdie manne 
keer dan nie onverrigtersake terug na hulle land 
nie, maar hulle volhard in die geloof en hou aan 
met soek. Eindelik het hulle Christus dan gevind, 
nie in 'n koninklike paleis in Jerusalem nie, maar 
in 'n uiters eenvoudige woning in Betlehem! 
Moontlik was hulle eers teleurgesteld — maar 'n 

jerlike stem het aan hulle gesê dat hulle hier 
| staan voor die Vors van die Konings van die r- 
de. In eerbiedige aanbidding het hulle voor Hom 
| nmeergekniel om Hom goddelike eer en hulde te be- 
|| wys. En hierin word geopenbaar die wysheid van 
die allerwyste mense! 

Ons weet van geen groter geloof in die By- 
bel as hierdie nie. Dit is 'n geloof wat verdien om 
geplaas te word naas die van die berouvolle moor- 
denaar. Dit is 'n geloof wat deur ons almal begeer 
mag word. 

Voordat hierdie manne hulle kosbare ge- 
skenke voor die dag gehaal het, sal hulle seker 
eers hulle harte geopen en heerlike gesprekke met 
Maria gevoer het. Die eenvoudige woning waar- 
in hulle hul bevind het, het seker tot 'n vername 
paleis geword wat vervul was met die edelste 
gedagtes van eer en danksegging aan God. En 
as bewys van die goddelike eer en aanbidding, 
bring hulle geskenke van goud en wierook en 
mirre! 

In Christus het God die beste aan ons gegee 
wat Hy kon, nl. sy eniggebore Seun, wat gekom 
het om te soek en te red wat verlore was. En 
Christus gee weer aan ons die beste wat Hy kon, 
nl. die offerande van sy lewe aan die kruis van 
Golgotha, sodat ons daardeur die ewige lewe mag 
beërwe. 

En die belangrike vraag is nou: Wat gee 
ons aan God en aan Christus uit dankbaarheid vir 
soveel onverdiende genade en liefde? Gee ons 
tesame met die wyse manne uit die ooste ook 
die beste wat ons het? Gee ons die goud, d.i. die 
beste van ons lewe, die beste van ons stoflike en 
geestelike rykdom? Gee ons die wierook, die aan- 
gename toewyding van ons lewe aan die diens van 
God? Gee ons die mirre, die lyding en kruis van 
ons lewe aan Hom wat self die weg van die Kruis 
opgegaan het? 

Hierdie geskenke van goud en wierook en 
mirre bly altyd vir ons 'n beeld van die dinge van 
die lewe wat toekom aan Christus. Die goud is 
die fyne, suiwere en kosbare metaal, die beste en 
edelste. En nou verwag ons van God steeds die 
beste vir onse lewe hier op aarde. Ons verwag 
van Hom goeie gesondheid en liggaamskragte en 
die geestelike vermoë om ons werk te doen. Ons 
verwag van Hom voorspoed en geluk en stoflike 
seëninge op onse lewenspad. Vir ons huisgesin 
verwag ons geluk en vreugde en blydskap. Ons 
verwag al die genade en seëninge van God, die 
vergewing van onse sondes en die bedekking van 
onse skuld, en die ewige, salige lewe. Dit alles is 
die fyn, blinkende goud wat ons van Go1 verwag! 
En so moet ook ons die goud van onse lewe bring 
tot onse God. Vir die diens en die instandhouding 
van die huis van die Here, moet ons die beste van 
onse inkomste bring, en nie die gebrekkige min- 
derheid soos Annanias en Saffira nie. En behalwe 
die beste van onse inkomste, moet ons ook bring 
wat vir ons die beste en liefste in die lewe is. Ons 
moet onse kinders bring wat die erfdeel van die 
Here is, en van wie Christus gesê het dat hulle 
nie verhinder moet word om tot Hom te kom 
nie. Aan onse kinders het Christus die Koninkryk 
van die Hemele toegesê, en by die instelling van die 
gemeentelike lewe het onse Saligmaker ten op- 
sigte van die kinders die uitdruklike opdrag gegee: 
Laat My lammers wei! Reeds by die Doop word 
onse kinders aan die Here gewy, maar hulle moet 
opgevoed word in. die vrese van Sy Naam. Ook 
die beste van ons liggaamlike en geestelike krag- 
te, onse gawes en vermoëns moet ons gebruik tot 
eer van God. Deur 'n godvrugtige lewenswandel en 
met onse gebede moet ons ook onse huismense 

en vriende en alle mense bring tot Christus — 
want dit alles is die goud van ons lewe! 

En ook die wierook moet ons bring. Die 
wierook van ouds was 'n kosbare vuuroffer wat 'n 
lieflike geur versprei het. Dit simboliseer die 
dankbare toewyding van die lewe aan God vir al 
die gawes wat geduriglik van Hom ontvang word. 
Die oorspronklike bedoeling van die wierookoffer 
by die oue volke was om hulle deur 'n lieflike geur 
by die gode aangenaam te maak. Ook in die Tem- 
pel van Jerusalem is sulke wierookoffers gebring 
om vir die Here 'n lieflike geur te versprei, en die 
mens aangenaam te maak by God. En so het 
Christus homself aangenaam gemaak by God 
deur sy lewe te gee as 'n kosbare toewyding aan 
God. Hy het Sy lewe gegee as 'n kosbare en wel- 
riekende offer voor God tot redding en behoud 
van die mensheid. 

Daarom moet ons dan ook die wierook van 
ons eie lewe bring tot Christus. Ons ganse lewe 
met al ons kragte en gawes en vermoëns moet 
ons toewy aan Sy diens in liefde en met volhar- 
ding. Met dankbare harte moet ons die huis van 
die Here in gedagte hou, want dit is vir ons die 
plek van aanbidding en van innige gemeenskap 
met God. Ons lewe moet aan God toegewy word 
daarin dat ons danksegging en aanbidding nooit 
verslap of ophou nie, en dat ons in onse voor- 
bidding onse kinders en medemense nooit sal ver- 
geet nie. Ons hele lewe moet wees 'n lewe van 
toewyding aan God tot Sy eer. So alleen bring 
ons die wierook van ons lewe tot Hom. 

En dan kom nog die mirre. Die mirre is in 
die ou tyd ook gebruik as medisyne vir allerlei 
mondsiektes en as sterke teenmiddel vir allerlei 
ander slegte siektes. Heel vroeër is dit ook ge- 
bruik as salfolie vanweë sy aangename reuk, en 
ook om lyke mee te balsem vanweë sy bederfwe- 
rende en behoudende krag. Die reuk van mirre 
is aangenaam, maar dit smaak soos bitter kruie. 

Die mirre. is vir ons die teken van innige 
rou, van lyding en kruis. En ook dit moet ons tot 
Christus bring. Met al onse kommer en sorge, met 


al ons verdriet en gewetenskwellinge, met 
al onse lyding en kruis moet ons kom tot 
Christus. Elke hart het sy ele smart; en elke 


huis het sy eie kruis; 'n smart en 'n kruis waar- 
van die buitewêreld niks weet of verstaan nie. 
En in navolging van die wyse manne uit die ooste, 
moet ons dit alles bring tot Christus, wat tot ons 
gekom het in die teken van die kruis. Hy het 
gekom onder vervolging en vernedering, beskim- 
ping en armoede. En die las van onse sonde en al- 
les wat swaar op ons druk, moet ons net maar 


gaan neerlê aan die voet van die kruis van Gol- 


gotha — en dan vind ons rus vir onse siel en vrede 
vir ons gemoed. 

Kersfees is 'n blye fees. Dit is 'n fees van 
vreugdevolle danksegging vir die allergrootste en 
allerbeste wat God aan ons kon gee, nl. Christus, 
die Verlosser en Saligmaker van die wêreld! En 
uit dankbaarheid vir soveel liefdé en genade, moet 
ook ons, in navolging van die wyse manne uit 
die Ooste, met geloof en volharding soek na die 
gebore Koning in Betlehem, om aan Hom toe te 
bring die goud van ons lewe, die wierook van ons 
aanbidding, en die mirre van ware berou, 


AMEN. 
C. $. v. H. STEENEKAMP, 
Rustenburg. 
(P.S. — Die Oordenking vir die Nuwejaar sal 


D.V. deur ds. C. H. Muller geskryf word, terwyl 
ds. F. J. Z. Booysen 'n artikel vir Nuwejaar 
belowe het. — Die Redakteur.) 

Oujaarsoordenking ` 


Ps. 90:12: ,Leer ons om ons dae so te tel, dat 
ons 'n wyse hart mag bekom.” 


,Ons leven is een staag verreizen en ver- 
trekken, 

Wij vinden vast verblijf, noch woonplaats hier 
beneën. 

Ons komt gedurig weer de stem des geestes 
wekken: 

,Op! maakt u vaardig en reist heen.” 


Dit is my Br. en Suster, die woorde van die 
digter De Génestet. Ons lewe is 'n reis, ja, 'n 
snelle reis! Dit het Moses reeds besef toe hy 
gespreek het: Ons vlieg daarheen! Waarheen? 

Sommige mag antwoord: ,,Na die graf!” Maar, 
as dit die einddoel van ons lewe was, dan sou ons 
bestaan geen sin en geen betekenis gehad het nie. 
Die graf is op ons lewensreis wel die laaste stasie. 
Ja seker, daar stap ons almal uit die lewenstrein, 
maar ons bestemming lê tog nog verder. Wanneer 
ons in die daelikse lewe op reis gaan, dan reis 
ons tog nie na die stasie nie, maar na die dorp 
of stad wat agter die stasie lê. En watter stad; 
wat dan die einddoel van ons lewe is, lê agter 
die stasie? Die naam van die stad is Ewigheid. 
Maar soos dit is met 'n stad wat op 'n berg ge- 
bou is, waar ons spreek van die Bo-stad en die 
Benede-stad, so is dit ook met die stad Ewigheid. 
Daar is 'n bo- en benede-stad: die stad van die 
Lig en die stad van die Duisternis. Na een van 
die twee is ons op reis! 

En — Leser: waarheen lei n pad? Ons het 
weer gekom tot by 'n ander halte van die lewens- 
reis 1948, met al sy hoogtes en dieptes, sy helder 
en bewolkte dae; met sy smarte en sy vreugdes, 
sy salighede en sy sondes — sy lewe en sy strewe 
snel ten einde: is besig om weg te sink in die 
stroom van die tyd — die dieptes van vergetelheid. 
Ja weer 'n jaar verby .. . . SO geu en onherroep- 
lik verby. Daarom dat ons weer vir 'n oomblik 
moet stilstaan en gedenk — wat gaan die tyd tog 
snel! Ja waarlik dit stem ons tot verootmoediging 
en diepe erns! Ook hierdie jaar wat vir baie so on- 
gemerk verbygeskiet het, bring opnuut die bood- 
skap van die verganklikheid en die kortstondigheid 
van hierdie lewe! Soveel het ons gedurende al 
die maande en weke en dae van die afgelope jaar 
beleef. Soveel het daar in die wêreld; soveel het 
daar by ons volk, en in ons persoonlike lewens 
plaasgevind, dat die gedagtes snel vermenigvuldig 
in ons binneste. Maar as ons so terugsien op wat 
agter ons 1ê, dan word die grondtoon van al ons 


emosies weer een van dankbare herinnering en voel 
ons die jubellied van die digter ook in ons harte 
gestalte neem: ,,Loof die Here, o! my siel, en 
vergeet geeneen van sy weldade nie!” 'n Stroom 
van seëninge op stoflike en geestelike gebied het 
daar oor ons heengegaan! Was ons lewensskip by 
tye heftig heen en weer geslinger, kan ons ons 
steeds nog aan Hom vasklem, as die rots van die 
eeue temidde van al die bruisende golwe van ons 
lewensondervindinge! Wat sal ons die Here ver- 
geld vir al sy weldade! God het Hom weer betoon 
as die getroue! leer ons o! Heer, om ons dae so 
te tel, dat ons 'n wyse hart mag bekom. Die jaar 
wat verby is, roep ons dit met nadruk toe — ons 
vlieg daarheen! Daarom is die bede van Moses, 
die man van God, vir ons ook so besonder van pas. 
Die stroom van die tyd vloei breed en stil en 
onophoudelik weg — verby. En — hoe gebruik 
ons die tyd? Hoe let ons op ons lewensdae? Laat 
ons weer let op al die seëninge van die afgelope 
jaar! En laat ons weer die balansstaat opmaak, 
die skietlood van God neerlaat in die bodemlose 
dieptes van ons hart. Het ons oortredinge en skuld 
in die jaar weer toegeneem? Was ons getrou op 
die weg van die geloof? 

Op die as van die ou-jaar, moet daar nou weer 
'n nuwe begin gemaak word! Vergeet wil ons wat 
verby is — die mislukte poging, die gebroke vriend- 
skap, die gestorwe hoop, die ongebruikte uur, die 
verlore kans, die verwaarloosde werk, die haastige 
antwoord, die geslane wond — vergeet wil ons 
hulle almal. Van belang is die nuwe begin. Wan- 
neer ons aan die einde van die jaar kom, en peins 
in die stilte van die nag, dan verneem ons weer 
die stem: reisiger, dit is later as jy dink — reisiger, 
die son sak! 

Daar is nog soveel werk. Soveel harte om te 
vertroos, soveel siekes aan wie ons 'n blom moet 
bring, soveel hoofde waarop ons kranse moet 1êé— 
daar is soveel ander wat ons moet herroep. 'n 
Nuwe begin moet ons maak met die uitstrooiing 
van geluk, van simpatie, van diens, van opoffering, 
van dank, van liefde, van waardering van alles 
wat rein, verhewe en edel is. Die vernietiging van 
alles wat kleinlik is — van haat, van afguns, 
van laster, van kommer en van eiewaan! 

Opnuut begin met die werk wat die ons Skep- 
per aan ons opgedra het, met die herinnering dat 
ons dieselfde paadjie wat ons vandag bewandel, nie 
mêre weer sal bewandel nie: dat ek met die water 
wat vandag verby is, nie mêre weer sal maal nie. 

Leer ons, o Heer, om ons dae so te tel, dat 
ons 'n wyse hart mag bekom! — Amen. 


D. B. SNYMAN. 

Beroep Bedank: 

,P. M. Smith van Dordrecht na Heilbron. 
Ds. E. $. Mulder van Springs na Primrose. 
Ds. P. W.: Venter van Klerksdorp na Pretoria- 


J.- P. : Labuschagne van Durban na 


Primrose. - 
Ds. L. M. le Roux van Witbank na Oos-Londen. 


Beroep: 


Ds. W. J. Kemp van N.W.-Pretoria na Preto- 
ria-Noord. 

Ds. E. $. Mulder van Springs na Primrose. 

Ds. P. M. Smith van Dordrecht na Heilbron. 

Ds. W. J. Kemp van Noord-Westelik Pretoria 
na Pretoria-Noord. 

Beroep Aangeneem: 


Ds N. J. v. Schalkwyk van Benoni na die 
 Christiana-kombinasie, 

Ds. F. J. van Zyl van Standerton na Lyden- 
burg. 

Ds. M. M. Grobler van Eendracht na Wolma- 
ransstad. " 

Ds. F. J. Z. Booysen van Roodepoort na Kru- 
gersdorp-Wes. 


Ds. J. J. Engelbrecht van Oos-Londen het op 
sy versoek van die kerkraad eervol ontslag gekry. 


Nagmaal: 


Potchefstroom 25 en 26 Desember. Ds. Dreyer 
van Heidelberg sal D.V. die 26ste behulpsaam 
wees. 

Roossenekal 8 en 9 Jan. 1949. 

Die katkisasie begin 4 Jan. om 10 vm. 

Klerksdorp 22 en 23 Jan. 1949. 

Wolmaransstad 29 en 30 Jan. 1949. 

Boomtuin (Bothaville) 12 en 18 Febr. 1949. 


Ring van Pretoria: 


Die Ring van Pretoria vergader D.V. die twee- 
de Saterdag van April 1949, 9 April, om half 
elf te Witbank e.v.d. Alle stukke, wat deur die 
wet vereis word, moet deur die afgevaardigdes 
saamgebring word. Met die oog op losies, moet 
die afgevaardigdes se name aan die Scriba van 
Witbank, mnr. W. J. Volschenk, Station Colliery, 
Witbank, gestuur word. 

P. J. BOOYSEN, 


Middelburg, Tvl. Scriba Ring Pretoria. 


Eufees-Ablum: 


Omdat ons met 'n aankondiging 'n paar maan- 
de gelede oor die ,,Historiese-Album van die Ned. 
Hervormde Kerk van Afrika” deur prof. dr. $. P. 
Engelbrecht, wat met die Eeufees 'Van die Ge- 
meente van Potchefstroom in 1942 verskyn het, 
versuim het om te meld dat 'n herdruk verskyn 
het en dat dit weer verkrygbaar is, doen ons dit 
nou graag. 

Dit kan bestel word by die boekhandel J. H. 
de Bussy, Posbus 460, Pretoria. 


Hervormde Teologiese Studies: 


' Die eerste en tweede aflewering van die 5de 
Jaargang van hierdie tydskrif vir die bevordering 
van die Bybels-Reformatoriese Teologie in SA. 
het verskyn. Ons wens hier alleen ons lesers aan 
te moedig om daarop in te teken en om die inhoud 
van die jongste uitgawe mee te deel: 

Prof. dr. $. P. Engelbrecht — Die Geloftekerk. 

Ds. Joh. Dreyer — Die Kerklike Tug. : 

Prof. dr. $. P. Engelbrecht — Staatkundige 


Strominge in Transvaal in die jare 1836-1857; 


Andries Pretorius se kom in Transvaal. 

Prof. dr. A. van Selms — Die Koningsbede 
as element in die Kroningsritueel. 

Prof. dr. Engelbrecht, prof dr. A. van Selms 
en prof dr. B. Gemser — In Memoriam prof. 
dr. H. Th. Obbink; en dan die volgende boekbe- 
sprekings: 

,De Psalmen 1I en II” deur prof. dr. EF. M: 
Th. BOhl; ,,I Kronieken” deur prof. dr. A. van 
Selms; ,,Oud-Israelietische Geschriften” deur prof. 
dr. Th. C. Vriezen. 


DIE HERVORMER 5 









|] 

Hulp van die Ondersteuningsraad: 

Dit is die doel van die Ondersteuningsraad 
om die armsorgwerk van die verskillende gemeen- 
tes van die Nederduits Hervormde Kerk van Afrika 
te behartig en te ko-ordineer. Die Raad wil alle 
moontlike hulp en wenke aan die gemeentes gee 
en het dit goed gedink om langs hierdie weg 'n 
aanbod aan hulle te doen: Die Ondersteuningsraad 
is bereid om alle gemeentes behulpsaam te wees 
met die aankoop van komberse en truie. 'n Ge- 
deelte van die koopprys sal uit die fonds van Die 
Ondersteuningsraad betaal word. 

Korrespondensie in verband hiermee kan gerig 


word aan: Die Sekretaresse, Die Ondersteunings- 
raad, St. Gothardlaan 80, Mayfair-wes, Johan- 
nesburg. 


Uitsaaidienste uit Hervormde Kerke: 


9 Januarie 1949 Cottesloe, Johannesburg 10 
vm. Grahamstad neem ook hierdie uitsending. 

23 Januarie Pretoria 7.30 nm. 

20 Februarie Pretoria 10 vm. Grahamstad 
neem ook hierdie uitsending. 

18 Maart Cottesloe, Johannesburg 7 nm. 


Besoek: Ds. W. J. Engelbrecht aan Grootfon- 
tein en Otjiwarongo. 
Grootfontein: 

Buitedienste wyk oudl. G. Alberts 16 Januarie 
1949. 

Huisbesoek wyk oudl. B. Alberts 17—21 Jan. 


1949. 

Nagmaal Grootfontein 22—23 Jan. 1949. 
Otjiwarongo: 

Huisbesoek wyk oudl. G. van Staden 25 — 29 
Januarie 1949. 

Dienste Otjiwarongo (Dorp) 30 Jan. 1949. 

Huisbesoek wyke oudle. V. d. Merwe en V. d. 
Walt 81 Jan.—4 Feb. 1949. 


Nagmaal Morawia 5—6 Febr. 1949, 
P. M. SMITH (Kons.). 


KERSFEES 


,Vir julle (is) vandag in die stad van Dawid 
gebore die Verlosser”. Met hierdie aankondiging 
is die talle van messiaanse profesieë vervul. Dit 
was die woorde van 'n engel aan die skaapwag- 
ters in die velde van Betlehem. Daar word geen 
melding gemaak van Josef en Maria nie, naamlik 
in die sin dat die kindjie Jesus aan hulle gebore is 
nie. Daar word ook nie op hierdie oomblik gesê 
dat dit die wil van God was wat geskied nie; selfs 
ook nie dat Hy die Seun van God is nie, hoewel die 
Gloria in excelcis” kort daarna aangeheg word. Dit 
word net aangekondig dat Jesus ,,vir julle” gebore 
is. 

Vir julle wat nou hier luister na die aan- 
kondiging; vir julle wat Hom netnou in die stal 
gaan vereer; vir julle wat Sy koms so lank ver- 
wag het; vir julle almal wat in dieselfde verwag 
ting geleef het; vir julle almal wat na hierdie tyd 
met ,,reikhalsende verlange” wag op die verlos- 
sing van God wat daar in Christus Jesus is; vir 
julle almal is hierdie boodskap in daardie nag ge- 


bring. 
Die boodskap van die engel was 'n boodskap 
aan die hele wêreld, — ,,aan julle"; dit was die 


boodskap van 'n daad van God, — die daad waar- 

in God uit liefde vir die verloregaande wêreld Sy 
eniggebore Seun gegee het sodat elkeen wat in 
Hom glo gered sal word. 
! Dit was alles 'n daad van God. Die engel het 
vantevore aan Maria kom sê: ,,die Heilige Gees 
sal oor jou kom en die krag van die Allerhoogste 
sal jou oorskadu; daarom sal die Heilige wat ge- 
bore sal word, Seun van God genoem word.” Haar 
antwoord was: ,laat dit met my gaan volgens u 
woord”. Sy was stil gewees want 'n daad van God 
was besig om sig. te voltrek. 

Die engel het in 'n droom aan Josef verskyn 
en aan hom meegedeel: ,,wees nie bevrees om 
Maria, jou vrou, by jou te neem nie, want wat in 
haar verwek is, is uit die Heilige Gees.” Ook 
Josef, wat regverdig was, het alles aangeneem as 
'n daad van God en hy was stil daaronder. 

Die aankondiging is aan die skaapwagters 
gemaak en na die nodige aanwysings aan hulle 
gegee is, is hulle na Betlehem waar hulle alles ge- 
vind het soos reeds aan hulle gesê was. Daarna 
het hulle hierdie feite orals bekendgemaak en 
teruggegaan en God verheerlik en geprys oor 
alles wat hulle gehoor en gesien het.” Hulle ge- 
tuienis en hulle lofsang was oor die groot daad 
van God wat daar plaasgevind het. 

In die tempel was daar 'n oue man, Simeon, 
wat regverdig en vroom was en op wie die Hei- 
lige Gees was. 'Toe hy die Kindjie Jesus in die 
arms geneem het hy God geloof. Sy getuienis en 
lofsang was ook oor hierdie daad van God wat 
deur sy oë aanskou is. En Anna wat God met 
vaste en gebed dag en nag gedien het het die 
Here geprys by die aanblik van die Kindjie Je- 
Sus. 

Uit die Ooste het daar wyse manne gekom 
omdat hulle die ster van die Koning van die Jode 
in die Ooste gesien het. Hulle is deur die ster 
gelei tot op die plek waar die Kindjie was en daar 
het hulle Hom gevind en neergeval en aan Hom 
huide bewys. 

Elke keer was dit aanbidding en lofsang aan 
God. Hulle staan nie net voor God alleen nie, 
maar ook voor 'n daad van God, wat 'n openbaar- 
making van Sy ewige ondeurgrondelike liefde is. 
Hulle verkeer voor God in werklike aanbidding. 
Daar word dan nie veel gesê nie, alleen die nodige 
getuienis word gelewer. Daarna volg die lofsang, 
die engele by die skaapwagters, die skaapwagters 
later self, Simeon, Anna, die wyse manne, almal 
loof God in die hoogste hemele. 

Dit is ook die regte gesindheid wat die beste 
pas as mens die regte gees tydens Kersfees wil 
openbaar. 

Aanbidding en lofsang, maar dan eers die 
aanbidding, want daardeur word nie net die 
moontlikheid van lofsang geskep nie, maar ook 
die sterkte en die blywende daarvan word verse- 
ker. Elke Kersfees word 'n herinnering aan die 


EER 


groot daad van God, aan die gebeurtenis toe die . 


Woord vlees geword het. Elke Kersfees herinner 
verder nog daaraan dat die vleesgeworde Woord 
onder ons kom woon het. Dus is dit vir die chris- 
ten nie net 'n daad van God wat eenmaal in die verre 
verlede plaasgevind het nie, maar deur die geloof 
word dit anders en kry ons ,die bewys van die 
dinge wat ons nie sien nie”. Daardie daad van 
God word in. die gees nog herhaal naamlik dat 
,vir julle vandag gebore is die Verlosser, wat Chris- 
tus die Here, is.” 

s Vir julle”, — dit is vir ons wat van hierdie 
geslag en van hierdie tyd is. ln die geloof herken 
ons dan die Godsdaad wat in Betlehem geskied het. 
In die gees staan ons ook daar om te aanskou almal 
wat in aanbidding voor God rondom die krip staan, 
en ons luister na hulle lofsang. In die geloof aan- 
vaar ons die Godsdaad en dan val ons self in aan- 
bidding neer. ,,Vir julle”, — nee, dan word dit 
deur geloofstoeëiening ,,vir my”. 

Dit is nie net die geboorte van die Kindjie 
Jesus wat vir ons bly maak nie, maar dis die open- 
baarmaking van Gods liefde, ook aan my, wat die 
oorsaak word van my vernuwde houding. Wat baat 
dit alles dat Jesus in Betlehem gebore is as dit nie 
'n daad van God was waardeur Hy sy liefde ook 
aan my wou toon nie. En werklik, wat deur die 
engele aangekondig is, wat deur die skaapwagters 
gesien is, is meer as net 'n blote gebeurtenis, dit 
was 'n daad van God aan my. 

Daarom dat elke gelowige op hierdie dag in 
aanbidding neersink voor God en Hom roem om Sy 
wonderdade. Meer in besonder word op hierdie dag 
die oë gewend na die krip in die stal van Betlehem 
en na hulle wat daar in aanbidding verkeer, en 
word hulle loflied verneem. In die hart van die 
gelowige klink dan die woorde ,laat ons na Betle- 
hem gaan en hierdie ding sien wat gebeur het.” 
Dan gaan staan ons ook tussen hulle rondom die 
krip en ons ervaar dat dit is in aanbidding —die 
siel is besig om sig te verdiep in die liefde van God. 
Die waarheid van God begin om vir ons helder 
deur te straal dat dit alles gebeur het ,,vir my”. 

Ja, laat ons gaan en elke jaar bly gaan totdat 
die geloofsversekerdheid in ons ook in alle waarheid 
bestaan. Laat ons gaan, omdat elkeen van ons 
weet: dis ,,vir my”. Laat ons weggaan van die 
gebroke bakke van die sondige wêreld waar ons 
tevergeefs lafenis gesoek het. Laat ons gaan en 
neerkniel in aanbidding by die Bron van die Lewe. 
Laat ons gaan en daar vertoef totdat die ,,Eer aan 
God in die hoogste hemele” ook ook lewenslied, die 
lofsang van ons hart geword het. 

P. W. VENTER. 
Klerksdorp. 





CHRISTUS IN LEVITIKUS 


V. 'N PAAR AANVULLINGS (Lev. 1: 10—17) 


In die voorafgaande gedeelte, wat ons die 
vorige keer bespreek het, is die mees essensiële 
trekke in die brandoffer beskrywe. Die res van die 
hoofstuk, was ons hierdie keer sal besig hou, gee 
daartoe net 'n paar aanvullings. 

Feitlik nuwe dinge mag ons dus hier nie ver- 
wag nie. Wat ons nou verneem, is 'n voortsetting 
van die prinsipiële sake wat ons alreeds geleer 


het. 'Tog is hierdie aanvullings nie sonder belang 
nie. Hulle help ons om hier en daar nog 'n lyn 
effens deur te trek. 

In die eerste plek leer ons hier, dat pleks 
van 'n bul ook 'n ander dier geoffer kan word, 
namelik 'n skaap of bok (vers 10) of wel 'n tortel- 
duif of jong duif (vers 14). Vir ons waardering 
van die offerkultus van Israel in die midde van 
sy heidense omgewing is hierdie alternatiewe nie 
sonder betekenis nie. In die heidendom met sy by- 








( 
| 





3 j) Desémber 948 '- 


N al dd, Ar Pep Ri N 





) ' ' "] é 
U ( 


gelowige praktyke is hierdie soort van vryheid nie 


moontlik nie. In die magiese handeling moet daar 


bepaalde dinge wees; as hulle nie aanwesig is nie, 
werk die toorkuns nie. Daar is dit onmoontlik, om 
pleks van 'n bul 'n skaap of 'n voël te stel. 


In die Bybelse wetgewing is dit anders. Die 
bul kan vervang word deur 'n minder kosbare 
offerdier. Natuurlik mag hierdie vervanging nie 
plaas vind nie, as dit moontlik sou wees om die 
bul, die kosbaarste offerdier, aan te bied nie. Maar 
as die offeraar daar nie beskikking oor het nle, 
of as hy te arm is om 'n bul of skaap te bekostig, 
dan mag ook die duif geoffer word. Daar is geen 
sprake van dat die offer van 'n duif in enige opsig 
minder werd sou wees as die van 'n duurdere dier 
nie. Die resultaat van die offerhandeling is in aldrie 
die gevalle dieselfde: 'n vuuroffer van lieflike geur 
aan die HERE (vers 9, 18, 17). Hy wat 'n duif 
op die altaar bring hoef nie bevrees te wees dat sy 
offerande vir die HERE minder welbehaaglik sal 
wees as die van die ryke man wat miskien 'n 
tiental beeste aanvoer. Mens kan selfs sê dat 
nêrens in die Ou Testament die mens aangemoedig 
word om hierdie soort van geweldige offers te bring 
nie. 


Maar bring hierdie soort van bepalings dan nie 
saam dat ook die rykere Israeliete goedkope offers 
gaan bring nie? Seker nie, want uit die voor- 
afgaande is dit wel duidelik, dat die bepalende fak- 
tor by die keuse van die offerdier die innerlike ge- 
sindheid van die offeraar is. Die ryke wat uit 
suinigheid 'n skaap offer doen minder as die arme 
wat met sy duif aan kom dra. Hier het ons dus 
die Ou Testamentiese voorloper van die woord van 
Jesus oor die twee geldstukkies van die weduwee 
(Lukas 21: 1—4). Mens hoef vir hierdie geskiedenis 
geen parallelle in die Boeddhisme te gaan soek nie; 
dit lê heeltemaal in die lyn van die Ou Testament, 
en so ook van ons hoofstuk. 


Hiermee word dit dan ook duidelik, dat as die 
profete hier en daar skerp woorde teenoor die offer- 
gebruike van hul tydgenote besig (Amos 5: 21; Jes. 
1:11; Ps. 50; ens.), hulle hul dan rig teen die 
heidense opvatting van die offer, soos dit onder 
die Israeliete ook deurgedring het, en nie teen die 
Bybelse gebod as sodanig nie. Want dit stel, net 
so goed as die profete, die regte gesindheid as 'n 
noodsaaklike element by die offerhandeling voor. 


Wanneer ons dit alles nou ook toepas op die 
offer van Christus soos ons dit uit die Nuwe Tes- 
tament leer ken het, dan sien ons dat die wesenlike 
daarin ook is die gesindheid, waarmee die Here sy 
offer gebring het. Christus het gegee wat Hy had: 
alles. Om dit eenkeer so uit te druk: die geldstuk- 
kies van die weduwee het Hom nie enkel as 'n 
aandoenlike teken van daardie vrou se vroomheid 
getref nie, maar ook as 'n voorafskaduwing vam 
sy eie selfofferande: ook Hy het ingegooi ,,alles 
wat Hy gehad het om van te lewe”, ja die lewe self. 
Nie uit sy oorvloed het Hy gegee maar 
sy gehele besit, sy hele wese het hy ten 
offer gebring. Dis op hierdie gesindheid 
dat ook die apostel Paulus die naduk lê: 
,Want hierdie gesindheid moet in julle wees, wat 
Ook in Christus Jesus was; Hy wat in die gestalte 
van God was, het dit geen roof geag (nie as 'n 
begerenswaardige goed beskou) om aan God gelyk 
te wees nie, maar het Homself ontledig . . . .. * 
(Filipp. 2: 5—T7). 

As 'n klein simbool van dit alles lees ons in 
Lukas 2: 24 dat ook die ouers van Jesus die offer 
van die armes gebring het. Maar daaroor kan ons 
beter uitvoerig spreek as ons tot Lev. 12 gevorder 
heë. 


Ons leer in ons gedeelte nog 'n paar dinge in 
verband met die plek, waar die offerhandelinge 
plaas vind. In die eerste plaas lees ons, dat die 
slagting van die offerdier moet gebeur aan die 
noordekant van die altaar (vers 11). Waarom dit 
juis aan daardie kant moet geskied, is 'n onderwerp 
waaroor die geleerdes van mening verskil. Miskien 
is die nugterste opvatting die beste: aan die ander 
kant was geen ruimte nie: teen die ooste was die 
ashoop, teen die suide die opgang na die altaar, en 
teen die weste die vate' vir die wassing van die 
offerdele. Dit lyk inderdaad 'n genoegsame ver- 
klaring. . 

Maar is dit nie opmerklik nie, dat Golgotha, 
die plek van die kruisiging, ten noorde van die ou 
Jerusalemse stadsmuur gelê het? As die brief aan 
die Hebreërs daar nadruk op lê, dat die uitgang van 
die Here op sy lydingsweg ,,buitekant die poort” 
ooreenkom met wat gedaan is met sommige offer- 
diere (Hebr. 18: 10—(14), dan mag ons miskien ook 
verband sien tussen die noorde van ons bepaling 
en die ligging van Golgotha. Hier bevind ons ons 
egter wel op die grens van wat exegeties geoorloof 
is, en ons sal daar dus ook nie verder op deur- 
gaan nie. 

Verder hoor ons nog dat aan die oostekant 
van die altaar die asplek gelê het (vers 16). Daar 
val die as, wat van tyd tot tyd van die altaar se 
oppervlakte afgeskuif word, sodat die vuur opnuut 
kan opvlam. Daar word ook die onreine dele van 
die voël-offer neergegooi. Blykbaar was dit 'n plek 
waaraan nie die minste heilige betekenis toegeken 
is nie; die hoop wat -daar versamel is sal 'n onwel- 
riekende en -onestetiese indruk gemaak het. 

En dit is nou juis die Oostekant, wat by die 
meeste volke die heiligste rigting is! Soos uit ons 
woord ,,oriënteer” nog kan blyk, was die ooste- 
kant juis die rigting by uitstek: want daar kom 
die son op, die bron van alle lewe. en lig. Die 
sonnediens het in die nabye Ooste altyd 'n groot rol 
gespeel en ook vir Israel was dit 'n ernstige ver- 
soeking, soos b.v. uit Eseg. 8:16 kan blyk. Maar 
in die wetgeving word wellig juis daarom die oos- 
tekant van die altaar die plek vir die ashoop, wat 
net van tyd tot tyd, wanneer dit te hoog dreig te 
word, opgeruim en na die Kidrondal verwyder 
word. 

So spreek ook die afvalberg nog 'n verstaanbare 
taal: die ware God is nie die sonneskyf nie; die 
Skepper is meer as sy eerste skeppinge. En so, in 
negatiewe terme, verwys ook hierdie klein beson- 
derheid nog na die ware son, die ,,Son van gereg- 
tigheid” (Mal. 4:2), ,,die opgaande Lig uit die 
hoogte” (Lukas 1:78), ,die waaragtige Lig wat 
elke mens verlig” (Joh. 1:9), Jesus Christus. 


A. VAN SELMS. 

DIE KERK IN DIE KRISIS 


IV. ,Bowendien is dit goed dat by die bedienaars 
van die Woord sulke manne as mede-regeer- 
ders gevoeg word, sodat daardeur uit die ge- 
meente van God des te meer geweer kan 
word alle tirannie en heerskappy, wat 
makliker kan indring wanneer die regering 
aan een of aan 'n paar toevertrou is.” For- 
mulier vir die bevestiging van Ouderlinge en 
Diakene. 


Aan die kerklike voorgeslagte mag ons in 


elk geval nooit die verwyt maak dat hulle gebrek 
gehad het aan 'n sin vir werklikheid nie. Met 'n 
nugtere waardering en erkenning van die swak- 
hede van die mens, die sondige mens, ook die 
Christen-mens, het hul in die tyd net na die Kerk- 
hervorming die ontwerp van 'n kerklike organisasie 
aangepak. Hulle nugter opsomming van 'n saak 
en hulle onverbloemde uitsprake daaroor, is vir 
ons soms pynlik. Ons erken wel die korrektheid 
van hul insigte en die waarheid van hul uitsprake 
maar ons sou dit tog 'n bietjie meer salwend, 
taktvol, gesê wou sien. Maar met groothartigheid 
en grootdoenerigheid maak ons vir hul manier van 
sien en sê.verskonings en toegawes: ,hulle was 
per slot net kinders van hul tyd en so eng hoef 
mens dit vandag darem nie. meer te neem nie.” Met 
die selfregverdigende piëteit van 'n beterweter lees 
ons dan ook hul nugtere maar harde uitsprake mis. 


Die huweliksformulier byvoorbeeld. Ons vade- 
re het dit gaan formuleer met die,somber sware 
aanhef: ,,Aangesien vanweë die sonde gewoonlik 
allerhande teenspoed en kruis oor die gehudes 
kom . . . .”” Hierdie waar maar sware insig vind 
ons buite verhouding met die opgewekte stemming 
en die blanke skoonheid van die huweliksdag. Aan 
ons vadere verwyt ons dan dat hulle in hul nugter- 
heid en werklikheidssin die dinge wel reg gesien 
het maar dit darem te kras gesê het. Daarmee 
diskwalifiseer ons dan ook meteen die aktualiteit 
van die formulier. Dis verouderd. Maar dis jam- 
mer dat ons hierdie houding inneem en nie liewer 
gebaat het by die nugtere insig van ons vadere nie. 
Hoeveel mislukte huwelike kon nie voorkom gewees 
het nie as voorgenome eggenotes die huwelik 
waardeer het liewer met die prosaiese werklik- 
heidssin van ons vadere as met die valse droom- 
idealisme van vandag? Nee liewer as om die 
insigte en uitsprake van ons geestelike voorge- 
slagte grootmoedig te verkleineer, moet ons klein 
wees voor die groot dinge wat God ons deur hulle 
geskenk het — o.a. ook die huweliksformulier 
en ons demokratiese Kerkorganisasie en ook ons 
Formulier vir die bevestiging van Ouderlinge en 
Diakene. Oor een uitspraak van ons vadere in 
hierdie laaste, nl. die Formulier vir die Bevesti- 
ging van Ouderlinge en Diakene, wat vandag al 
te dikwels misgelees word, wil ons, indagtig aan 
die krisis van die Kerk, die woord voer. 


Die organisasie van ons Kerk is demokraties, 
in ooreenstemming met die aard en die gees van 
die Kerkhervorming en in teenstelling met die 
outokrasie van die Roomse Kerk. Daaruit volg 

ook die markante onderskeid in die vorme van 
kerkregering tussen die Kerke van die Hervor- 
ming en die Roomse Kerk, In laasgenoemde is 
daar weinig geleentheid' vir vrye keuse ten opsigte 
van ampsdraers en kerkregeerders. Alle sprake 
van ,keuse” hou op nadat die pous deur die Kurie 
gekies is. Hiervandaan word alle ampsdraers 
ongeag die sin, oortuiging en verkiesing van die 
gelowiges, eenvoudig van bo af aangestel. Dit 
raak wel net in eerste instansie die vorm van die 
regering, maar inhoud en omhulsel gaan in sake 
van die Godsdiens steeds sê nou saam, dat dit nie 
anders kan nie of ook die geloofs-oortuiging, net 
soos die Kerkregering, kom al heel gou gelykelik 
onder die totalitêre gesag van een mens, die pous 
of die biskop of die priester. Die Roomse gelowige 
bly daarom ook lewenslank godsdienstig onmondig 
en sonder persoonlikheid. Hy het nie 'n seggenskap 
in die kerkregering nie en hy het ook nie 'n oor- 
tuiging in die geloof nie. In beide opsigte moet hy 
eenvoudig en sonder vrae gehoorsaam. Dis be- 
gryplik dat tirannie maklik indring by so'n dik-: 
tatoriale vorm van kerk-organisasie waar die 
regering aan een alleen of aan 'n paar toevertrou 
is. Dit het ons vadere besef by die opstel van die 
Formulier vir die bevestiging van Ouderlinge en 
Diakene want hulle was nugtere manne met 'n 
suiwere sin vir die werklikheid. Die Kerkher- 
vorming het die lidmaat kerklik mondig gemaak 
en hom herstel in sy posisie as 'n sedelike persoon- 
likheid. Die lidmaat het voortaan 'n stem en 'n 
eie, 'n geloofs-oortuiging. Daarom is die Hervorm- 
de Kerk demokraties. Ampsdraers en regeerders 
word nie van bo af aangestel nie maar deur die 
gemeente self gekies. En as ons hierdie beginsel 
van demokratiese kerkregering ooit oor boord sou 
gooi of ook net maar toelaat dat die waardering 
daarvoor verkwyn, sal ons ons Kerk onbereken- 
bare skade aandoen; as dit gebeur sal ons goed 
gevorder het op die terugpad na Rome, waar die 
regering aan een alleen of aan 'n paar toevertrou 
is. 

Uit hierdie oorweging moet ons nie ligvaardig 


' oordeelldat ons vadere tog kras gesien en gesê 


het; toe hulle volgens die formulier die ouderlinge 


en diakene as 't ware gestel het tot 'n kontrole- 
instrument naas die predikant met die woorde: 
,Bowendien is dit goed dat by die bedienaars van 
die Woord sulke manne as mede-regeerders gevoeg 
word, sodat daardeur uit die Gemeente van God 
des te meer geweer kan word alle tirannie en 
heerskappy wat makliker kan indring wanneer die 
regering aan een alleen of aan 'n paar toevertrou 
is.” Dis wel waar en goed gesien, redeneer ons, 
maar dit is darem nie baie. taktvol gesê nie; dit 
werp 'n refleksie op die goeie bedoelinge van die 
predikant en dit kan gesien word as 'n betwyfeling 
van sy integriteit as manne naas hom gestel moet 
word om te verhoed dat sy alleenheerskappy 
oorslaan in tirannie. Daarom lees ons nog wel by 
die daarvoor gesette tye die Formulier maar met 
die onuitgesproke verstandhouding dat dit ook net 
by die formulier sal bly, dat die predikant nie 
aanstoot moet neem daarteen dat mede-regeerders 
naas hom gestel word nie en dat die ouderlinge 
wat bevestig word ook nie moet dink dat hulle nou 

'n staande opdrag kry om saam met die predikant 
te regeer nie. 
Dis een van die gevalle waarin ons met ons 


grootdoenery die nugtere insigte van ons voorge-. 


slagte verkleineer tot ons eie skade. Deur die be- 
tekenis van die ouderlinge in hul hoedanigheid as 
verteenwoordigers van die gemeente en as mede- 
regeerders gering te skat, is ons besig om die 
grondstruktuur van ons kerklike organisasie te 
ondergraaf. Vertroue in en agting vir ons predi- 
kante moet ons nie lei tot die vervlakking van die 
ampte van ouderling en diaken, wat veral in ons 
Hervormde Kerk in die Transvaal so'n luisterryke 
geskiedenis het nie. Ons kan met gerustheid die 
stelling maak dat ons naas God die voortbestaan 
van ons Kerk hier in die Noorde in die eerste plek 
te danke het aan die kloekmoedige optrede en 
kerklike trou van ons ouderlinge en diakene. 
Tydens die Trek, toe die predikante in die Kaap 
agtergebly het, het hulle die taak van die sielsoog 
op hulle geneem. 'n Ouderling, Charl Celliers, het 
die gelofte uitgelees by Bloedrivier op 16 Des. 
1838 waarby die baanbrekers van 'n blanke Suid- 
Afrika hulle met 'n eed aan God verbind het. On- 
der leiding van ouderlinge en diakene is die eerste 
kerkgebou in Natal, die Gelofte-Kerk te Pieter- 
maritzburg, opgetrek. Ouderlinge en diakene het 
in 1842 die Gemeente van Potchefstroom gestig, 
register aangelê en kollektelyste uitgeskryf vir die 
bekostiging van die eerste kerk in die Transvaal, 
die Nederduits Hervormde Kerkgebou van Pot- 
Chefstroom. Dit alles sonder 'n predikant. Eers 
twaalf jaar later het dr. Van der Hoff gekom. Sy 
koms was die direkte gevolg van die ononderbroke 
ywer en bemoeienis van die ouderlinge en diakne 

. van ons Kerk. Deur 'n ouderling is hy ook in sy 
amp bevestig. Dat daardie manne die betekenis en 
inhoud van hul amp goed besef het, blyk daaruit 
dat hulle nie probeer het om as aanvoorders die 
teuels in eie hande te behou nie maar hulle het 
$nmiddellik hulle plek naas die predikant as mede- 
regeerders — nie alleenregeerders nie — ingeneem. 
En hulle het hulle amp getrou vervul en meer 
daarin gedoen as wat van hulle verwag is dog 
sonder om die grense van hul amp te oortree. 
Beskeie, waardig en getrou was hulle. Hulle het 
So in elke opsig voldoen aan die eise wat in 1 
Petr. 5, 1 Tim. 3 en 5 en Tit. 1 aan die ouderlinge 
en diakene gestel word. Hulle het gelei en gedien 
in liefde, sonder hebsug, sonder selfsug. Vrome en 
besadigde opsieners. 


Hulle was toegeeflik en meegaande en hulp- 
vaardig. Maar hulle toegeeflikheid het opgehou 
waar die heil en die wese van die Kerk bedreig 
word. Tydens die onverkwiklike Kerk-vereniging 
was dit hierdie nugtere manne wat standgehou het 
en die Hervormde Kerk gehandhaaf het. Die predi- 
kante het met die Kerk-vereniging mee gegaan. 


Ouderlinge het die Kerk aan die gang gehou en . 


behou totdat uiteindelik weer deur hulle ywer en 
inspanning 'n predikant uit Holland gekom het. 
In die na-oorlogse tyd, terwyl Transvaal nog ver- 
skroeide aarde was, het hierdie Ouderlinge en 
diakene die Kerk uit die asse weer opgehef. By 
die deurblaai van die natules van die kerklike ver- 
gaderinge kom mens ' onwillekeurig onder die 
indruk hoedat van tyd tot tyd, in krisistye van die 
Kerk, hierdie beskeie maar nugtere manne, mede- 
regeerders, die deurslag gegee het — ten goede. 
Hulle het koers gehou want hulle verstaan die 
wese en die roeping van die Kerk. Om die beteke- 


nis van hierdie manne, ouderlinge en diakene in die 
verlede van ons Kerk gering te skat, sou beteken 
skade vir die toekoms; en 'n mindere waardering 
vir hierdie twee ampte sal ons Kerk self in waarde 
laat verminder, 


Ons vadere het reg gesien en reg gesê toe 
hulle onomwonde geformuleer het dat daar naas 
die predikante, mederegeerders moet wees om te 
verhoed dat tirannie in die gemeente indring Soos 
wanneer die regering aan een alleen of aan 'n 
paar toevertrou is. Dit kan die krisis van die 
Kerk word want dit kan die Kerk in sy wese, in 
sy demokratiese organisasie, tref. 


Daarvoor moet ons nou begin waak. Die nodige 
waardering vir die amp wat veral in ons Kerk van 
SO 'n groot betekenis was, begin ontbreek. Dit gaan 
al moeilik em die ampte met waardige manne ge- 
vul te kry omdat daar veel opoffering en weinig 
eer aan die vervulling daarvan verbonde is. Ons 
lidmate het nie meer die nodige eerbied en waar- 
dering vir hierdie ampte nie. Lidmate onderwerp 
hulle ook nie meer aan die liefdevolle wyse leiding 
van hierdie geroepenes nie. Dit is 'n openbaring van 
die gebrek aan kennis oor die wese van die Kerk. 
Hierdie manne, mede-regeerders, wat goed regeer 
moet dubbele eer waardig geag word. Dit word 
'n gevaarlike toestand in die Kerk as hy Sy re- 
geerders minag en gering ag; hy stuur af op anar- 
gie. 

Die gevaarlikste is egter wanneer die bekleders 
van die amp self gebrek het aan waardering van 
hul amp; wanneer Prulle nie alleen traag is in die 
uitvoering van hul dienste nie, maar wanneer hulle 
ook maar oogluikend toesien dat die regering oor- 
gaan in die hande van een alleen of van 'n paar. 
Dit lei tot tirannisering van die Gemeente en tot 
verstrooiing van die kudde en krisis in die Kerk. 


Ons predikante moet nie aanstoot neem 
teen die formulering van ons vadere nie. 'Tnder- 
daad, die ,,een alleen” bedoeld, is die predikant. 
Maar as nugtere en mensekennende mens moet hy 
die insig van die opstellers van die Formulier billik 
en die in ere-hou van die ouderlings- en diakens-amp 
aanmoedig. 


Dis ook nie onsinnig nie as ons Formulier 


stelling inneem daarteen dat die ,,regering aan 'n 


paar toevertrou” word, omdat ook dit tirannie ten- 
gevolge kan hê. Dis dinge wat in die praktyk maar 
al te dikwels voorkom tot groot skade en leed van 
die Kerk. Daar het in die laaste tyd by ons sprake 
gekom van sogenaamde ,,leidende ouderlinge”, ter 
onderskeiding skynbaar van gewone ouderlinge. Die 
magssametrekking wat tot tirannie voer gaan al 
te maklik oor in die hande van so 'n spesiale 
groepie wat met of sonder die bystand van die 
predikant en die res van die Kerkraad, alles maar 
na eie sin en insig afhandel. Daar is in die Her- 
vormde Kerk nie so 'n spesiaalskap soos 'n ,lei- 
dende ouderling” nie en as ek reg verstaan dan 
is dit teen dergelike aanmatigende groepies waar- 
teen ons Formulier waarsku. 

'n Meer algemeen wordende bedreiging vir die 
gesag en die amp van die ouderling en diaken is 
die origens nuttige instelling van 'n finansiële kom- 
missie, as dit sy perke en sy opdrag te buite gaan. 
Dit gebeur al te dikwels dat 'n Kerkraad deel van 
sy magte delegeer aan so 'n finansiële kommissie. 
Heel gou kan die finansiële kommissie die teuels 
pak en 'n eie rigting inslaan, die gemeente na 


10 DIE HERVORMER 





ele wil regeer en tiranniseer. Wat anders 'n nuttige 
instelling is, word op die manier, om rede van die 
gebrek aan die regte waardering vir die amp en 
gesag van die ouderlinge, tot 'n tirannie oor die 
gemeente. Daarteen moet elke Kerkraad waak, 
want ondermyning van sy eie gesag en gering- 
skatting van die mede-regeerders, die ouderlinge, 
beteken geringskatting en ondermyning van die 


i 


wese van die Kerk. 
die hierbo staande woorde van ons Formulier nie 
met voldoende erns gelet: word nie, waar die amp 
van die ,,mede-regeerders” geminag word, waar die 
regering aan een alleen of aan 'n paar toevertrou 
word, daar volg met 'n historiese wetmatigheid 
tirannie. Dan is dit Krisis vir die Kerk. 

A. S. GEYSER. 


VRAEBUS 


WIE IS ASASEL? 
Vraag: 
Br. J.G. van Christiana verwys na Lev. 16:8 
en vra wie is As4sel en wat beteken die woord. 


Antwoord: 


In die betrokke hoofstuk lees ons van die 
groot versoendag. Af#ron word meegedeel dat hy 
baie versigtig moet wees om die huis van die Here 
te betree. Sy twee seuns wat vreemde vuur voor 
die aangesig van die Here gebring het, wat Hy 
hulle nie beveel het nie, het hierdie onversigtige 
daad met hulle lewens geboet (10:1, 2). Dit moet 
vir A#ron 'n waarskuwing wees. 

As hy in die heilige der heilige wil ingaan moet 
hy eers gereinig word; uiterlik deur te bad en 
skoon klere aan te trek en innerlike deur versoening 
te doen vir homself en sy huis. Daartoe moet hy 
'n jong bul as sondoffer slag. Eers nadat hy hierdie 
voorsorgmaatreëls getref het, kan hy as bemidde- 
laar vir sy volk optree. 

As sondoffer vir die volk moet Afiron twee 
bokramme en 'n ram as brandoffer neem. Die 
Offer van hierdie ramme is bedoel as versoening 
vir die sonde van die afgelope jaar. 

Die twee bokke word dan gebring tot by die 
ingang van die tent van samekoms en dan werp 
Af#iron die hoëpriester, die lot oor hulle, een lot vir 
die Here en een vir As4sel. Die bok waar die lot 
vir die Here op gekom het, word dan as sondoffer 
klaargemaak, geslag en met die bloed die versoen- 
deksel van die ark besprinkel en dit word rondom 
aan die horings van die altaar gestryk, as simbool 
van reiniging en versoening van sonde. 

Die bok waar die lot vir Asésel op geval het, 
word dan aangebring. ,Afiron moet dan sy hande 
op die kop van die lewendige bok lê en oor hom 
belydenis doen van al die ongeregtighede van die 


kinders van Israel . . . . hy moet dié op die kop 
van die bok 1ê en hom deur 'n man wat gereed 
staan, na die woestyn toe stuur” (vers 21). Die 
gedagte is dat die bok op homself al die ongeregtig- 
hede van die volk na `n woeste land toe wegdra. 
Die bedoeling van hierdie seremoniële handeling is 
die volkome verwydering van die sonde. 

Die Hebreeuse woord wat in ons Afrikaanse 
Bybel met ,,vir Asêsel” vertaal is, kan ook en word 
ook deur sommige vertaal met ,,weggaanden bok”, 
soos die Statevertaling dit het, of sondebok (,,scape 
goat”) soos die Engelse vertaling lui. Dr. W. J. de 
Wilde vertaal die Hebreeuse woord vir Asêsel in 
Teks en Uitleg” as volg: (,de bok waarop het lot:) 
om weg te dragen' (gevallen is.”) 

Met Asêsel, wat origens in die Bybel nie voor- 
kom nie, word waarskynlik 'n woestyngees bedoel. 
In die Oosterse wêreld word die woestyn immers 
van ouds beskou as die verblyfplek van allerhande 
bose geeste, wat in die gedaante van bokke voor- 
gestel word. 

Al die offers, godsdienstige seremonies en ge- 
bruike in die O.T. was almal voorafskaduwings, 
vingerwysings wat heengewys het na Christus, die 
Messias wat sou kom. Hy het vir ons die ,,sonde- 
bok” geword, d.w.s. die Here het die ongeregtigheid 
van ons almal op Hom laat neerkom (Jes. 58:6). 
Hy het ons sonde weggedra (Joh. 1:29) en soos die 
sondebok weggedryf is uit die gemeenskap die woes- 
tyn in, so het Christus vir ons buitekant die poort 
gely (Hebr. 13:12). Sonder sy offer het die offer- 
diens van Israel geen waarde. 

Vir die nog beter verstaan van die Ou Testa- 
mentiese offers as vingerwysings na Christus toe, 
verwys ons die vraesteller na die leersame reeks 
artikels van prof. dr. A. van Selms: ,Christus in 
Levitikus” wat nou in Die Hervormer verskyn. 


JOH. DREYER. 


KATKISASIE 


vlsrael het geen kennis en my volk verstaan 
nie.” (Jes. 1:38). Dit was die geweldige aanklag 
van God teen sy ou volk Israel deur die mond 
van sy profeet. Is dit nie die geweldige oortre- 
ding van ons volk nie? Ts dit hoog tyd dat ons 
hierdie aanklag van God teen ons, moet laat klink 
van uit ons kerke, ons skole en ook by ons same- 
komste en deur ons ouers. ,My volk vergaan as 
gevolg van kennis-gebrek”. Dit moet die waarsku- 
wing wees met ons Dingaansfeeste. Ons is besig by 
al ons voorregte van onderwys en ontwikkeling 
om te veroppervlakkig. Die ouere geslag het 


swakke geleentheid gehad tot verstandelike ont- 
wikkeling. Tog was hulle minder skuldig aan hier- 
die versuim. Godskennis was hul erns. Die Heilige 
Skrif, waarin die geopenbaarde waarheid in ver- 
band met God vasgelê is, het hulle besudeer. Hulle 
het nie soos ons die voorreg van baie verklarende 
geskrifte daaroor gehad nie, maar die Bybel self is 
ter hand geneem. In die veld agter die skape en 
ander vee, in die huiskring, orals het die kinders 
onder toesig van liefdevolle maar ernstige ouers 
die Bybelfeite geleer. Daaroor het vriende hul ge- 
sprekke gevoer. Katkisasie voor die aflegging van 

Waar dit voorkom dat op. 

die Geloofsbelydenis was nie 'n speletjie nie, maar 
'n inspanning om iets te verower. As die ouers 
klaar was met hul taak, is daar dikwels nog. vir 
'n paar weke gebruik gemaak van die dienste van 
bekwame ouderlinge en katkiseermeesters, om nog 
meer kennis by te bring voordat die finale onder- 
vraging deur die predikant, vir die Aanneming, 
plaasvind. Waar is hierdie kostelike gebruike wat 
so doeltreffend was tot vorming van geloofsmanne 
en vroue en kragtige persoonlikhede, vandag? Dis 
tyd dat ons met die hele hart en die hele siel 

en met die hele verstand sal besef die waarheid 


Dingaansdag 16 Des. 


Waar barbarisme greinsend die blanke beska- 
wing aanstaar, waar 'n bloeddorstige horde slag- 
gereed in oormag optrek teen die stoere Voortrek- 
kers, daar dring hul skone gelofte deur tot die troon 
van genade; en God Almagtig die sierraad van hul 
sterkte, die Hoorder van hul gebede, gee redding 
en oorwinning, ,,Want soos daar berge is rondom 
Jerusalem so is die Here rondom sy volk.” Die 
Here die bronwel van hul lewe. Die Here hul roem 
en sterkte. Die Here geweldig in hul stryd. Die 
Here hul son en skild, strek sy hand seënend en 
bewarend oor hul uit. 

Die donker newel op Suid-Afrika se horison het 
in die nie verdwyn. Barbarisme meegesleur na die 
pyllose dieptes van die see van vergetelheid. En 'n 
nasie uniek in sy soort wat gevra het na die 
Here en sy sterkte, op wie se weg daar so menige 
bloedseël afgedruk is, is gered en sal Gods roem- 
ryke dade vertel van geslag tot geslag. 

Temeer; God Almagtig het verhoor, en was 
getrou, vandaar die oorwinning op 16 Des. 1838. 
En ons? Hoe staan ons teenoor dit alles? Gaan 
ons jaar na jaar as 'n feesvierende menigte om 
daardie dure gelofte te hernu? Is dit ons enigste 
doel met 'n opreg geloof in God die Vader mekaar 
bemoedigend aan te spoor: ,,Offer aan God dank, 
en betaal die Allerhoogste jou gelofte.” 

Dingaansfees het ontaard! 'n Bittere waarheid! 
'n Aanklag waarop so min onskuldig kan pleit. 
Waarom? Die Skepper word, al is dit met haar- 
breedtes, verdring en weggeskuif vir die skepsdl. 


- te fier, daar kom die woord tot ons: 


van Rom. 10 vs. 17: ,,Wie geloof is dus uit die 
gehoor en die gehoor is deur die Woord van God.” 
Sonder moeite te doen en sig in te span kan 'n 
mens ook nie die skatte van Gods Woord ontvang 
nie. 

Laat ons die hele Bybel deursoek en verstand 
en hart en siel verryk. Laat Gods Woord tot sy 
reg kom in ons lewe en god sal die geloof en die 
geestelike wasdom gee. 

L M. LE ROUX 
Witbank. 
(Word vervolg) 


1838 en 16 Des. 1948 


Ons Feespleine op 16 Des. 
heid! Ons taberakels die ledigheid self! En he- 
laas! En Elisa sê: ,,Waar is die God van Elia. Ja 
Hy?” En die Engel vra: ,,Hagar, slavin van Sarai, 
waar kom jy vandaan, en waar gaan jy heen?” 

En ons? Deur Gods raadsbesluit gelei op 'n 
weg van Bet-el hoogtes en deur Pniëlsnagte — en 
daar was die God van Elia, ja, Hy. Daar was Hy 
as Son as Skild. n 

Daar het Hy in sy neerbuigende genade op 16 
Des. 1838 ons as volk gered. Sy heilige Naam 
ter eer, om dié Dag as Sabbat aan Hom alleen toe 
te wy. 
Alleen sy grote Naam ter eer. Want daarom 
Tmmanuel! God met ons vrome voorgeslagte in hul 
felste stryd. Maar ook Imanuel! God met ons, on- 
danks ons ligsinnigheid teenoor ons Skepper op 
ons feesdag, dat Hy oor ons nog koester gedagtes 
van vrede en gedagtes van liefde. 

En waar ons gegaan het om weer in 1948 fees 
Maak Mu 
klaar, trek op, trek op na Betel” soos 'n Jakop van 
ouds. 
ouds. Gereinig, alles verwyder. Dan alleen kam 
ons die geruis van Sy voetstappe verneem en ge- 
tuig: Hier is die God van Elia. Die God, ja Hy 
van ons vrome vaders en godvrugtige moeders van 
ouds. En dit sal my goed wees daar te wees. 

Alleen Sy Naam ter eer! 

W. J. VAN JAARSVELD. 


'n beeld van verlaten- 


Pos Seringkop. 





MY BESOEK AAN HOLLAND 


Die Aankoms. 


Schiphol, die groot lughawe naby Amsterdam was ons 


bestemming. Tydens die oorlog het ons dikwels die naam 
gehoor. Telkens moes dit weer onder die bomme deurloop, 
eers van die Duitsers met die inval in Holland en later van 
die geallieerders. Van die skade wat toe aan die vliegveld 
aangerig is, is niks meer te sien nie. Dit was voor die oor- 
log en is nou ook weer een van die grootste en drukste en 
mees moderne lughawes van Europa. Die hele vliegveld 
is besaai met vliegtuie. Die vliegtuie kom en gaan feitlik 
onafgebroke. Die roetes gaan in alle rigtings en na baie 
lande. Die kaart wat aantoon waarheen passasiers oral 
, vervoer kan word is `n netwerk wat die hele wêreld omspan. 
'Die KL. M. (Koninklike Lugvaart Maatskappy) het `n 
prag organisasie opgebou waarop die Hollanders met reg 


trots kan wees en waarop baie lande jaloers is. 


Die naam 
vliegende Hollander is seer seker gepas. 

`n Aangename gevoel het sig van my meester gemaak 
toe ek na 25 jaar weer my voet op Hollandse grondgebied 
kon neersit. En wat my toe en ook later getref het was dat 
dat ek my nie soos `n vreemdelirfs gevoel het nie. Ek was 
een-twee-drie deur die doeane. Die immigrasie-amptenare 
was ongetwyfeld van mening dat `n dominee wel nie `n 
smokkelaar van verbode ware sal wees nie! 'Toe ek die 
doeanekantoor uitkom het ek `n end daar vandaan dr. 
K. H. E. Gravemeyer, die algemeen gedelegeerde van die 
Nederlandse Hervormde Kerk, wat die vorige jaar in opdrag 
van sy Kerk `n besoek aan ons land gebring het, opgemerk. 
Hy en `n paar ander persone wat gekom het om my te ver- 
welkom het my dadelik geesdriftig toegejuig. En wat was 

ek dankbaar om die ferm handdruk van die groot vriend 
van ons volk te ontvang! Saam met hom was baron van 
'Tuyl van Serooskerken van 'Tuylen wat `n belangrike 
betrekking beklee in die buro van die Nederlandse Her- 
vormde Kerk en mnr. F. Beenen met wie ek Es my 
studietyd daar kennis gemaak het. 

`n Paar oomblikke na die hartlike VerwelkbolE was 
ons in die motor van dr. Gravemeyer op pad na Den Haag, 
waar ek onder sy gasvrye dak `n tydlank sou vertoef. Die 
pragtige gebaande weë wat Holland nou in alle rigtings 
deurkruis, het my getref. Die meeste weë is geteer of met 
klein bakstene uitgelê. Daar is ook wat `n sementblad het. 
Die reis het gegaan deur pragtige groen weivelde met vet 
Fries kuddes daarop en langs byna tallose boerderye. Op 
die lande het die rypende graan: koring, hawer en rog 
gewuif. Augustus val in Europa in die nasomer. Op 
sommige boerderye was die graan al afgesny, op ander 
weer was die boere druk besig om te sny. 

Die wieke van die groot watermeules het langsaam 
gedraai. Alles was so rustig, behalwe die voortsnorkende 
motors. Hoe mooi Holland is het my weer getref. . Ons 
nader die residensie-stad: `s Gravenhage of soos dit kort- 


heidshalwe genoem word: Den Haag. Holland het ook 
SOOS Suid-Afrika twee hoofstede. Die andereen is Amster- 
dam, die stad met die baie en mooi gragte (slote langs die 
strate met water). Die stad is versier met baie ou en merk- 
waardige geboue en daaronder is eeue oue reuse Kerke met 
ten hemel-wysende torings. Ohs volg `n straat met lang 
rye deftige huise wat deur die ryk en vername patrisieer- 
families van vorige geslagte bewoon was. Ons passeer die 
bekende en beroemde Vredespaleis wat in `n sekere sin daar 
staan tot `n spot vir die pogings van mense om vrede te 
maak en te bewaar! En eindelik is ons voor die deur van 
die gasvrye woning van my vriendelike gasheer. Ek vra 
myself: Is dit waar? Maandagaand was ek nog in die 
pastorie op Heidelberg, saam met my huisgesin, Dinsdag 
om 2 vm. het ons van Palmietfontein vertrek en nou, `n 
dag later, sit ek om $ vm. in Den Haag, 6,000 myl ver 
van my huisgesin. Die geweldige afstand is afgelê in 28 
vliegure! Hoewel ek twee nagte min geslaap het was ek 
tog, danksy die gerief van die K.L.M.-vliegtuie, nie moeg 


nie. 
Heidelberg. T. F. J. DREYER 
(Word vervolg.) 


GEMEENTELIKE BERIGTE 


Lusaka — Koperstreek, N.R.: 


'n Mylpaal is bereik in die ek van 
die Ned. Herv. Kerk toe die Kerkraad van bo- 
genoemde plekke saam gekom het i.v.m. 'n Kom- 
binasie. 

Hierdie vergadering was gehou onder Voor- 
sitterskap van ds. J. J. Prinsloo, predikant van 
Trichardtsfontein. 

Die vergadering. het plaasgevind op N'Dola, 
en die volgende broeders was teenwoordig: Lusaka: 
Oudl. E. D. Wienand en oudl. K. van der Merwe; 
N'Kana: Oudl. A. J. Gerbere oudl. A. Z. P. Wil- 
lemse en oudl. J. M. C. Venter, diaken J. H. 
Joubert; Luanshya: Oudl. B. Mostert, oudl. H. L. 
Cuthbert, diaken G, L. Richard en diaken P. A. 
Geldenhuys en broeder Rensburg, scriba van die 
gemeente; Mufulira: Oudl. T. F. Grobler, oudl. 1. 
M. Prinsloo, diakens P. J. Niemandt en R. A. 
Steinmann. 

Die liefde en opregte samewerking wat daar 
geheers het is 'n bewys hoe noodsaaklik Noord- 
Rhodesië dit ag om 'n eie herder en leraar te hê. 

Onder andere is besluit dat die leraar op N'ka- 
na sal woon, aangesien dit die middelpunt van die 
gemeentes is. 

Die afgevaardigdes was vol moed en ywer, 
daarom vra ons ook die gemeentelede vir hulle 
volle ondersteuning aan hulle Kerkraad, sodat die 
Hervormde Kerk kan groei en bloei, wat gewis 
ook sal gebeur as die leraar eers hier woonagtig is. 

Namens die vergadering wil ons ds. Prinsloo 
baie hartlik bedank vir sy opoffering en deur- 
settingsvermoë. Was dit nie vir hom nie dan het 
ons seker nog so in die donker rondgetas. 

Ons bede is dat ons hom binnekort weer hier 
sal hê om ons herder en leraar te bevestig. 

A. 7. P. WILLEMSE, 
Scriba. 

(P.S. — Die br. moet die gemeentelike berig 

direk na die Redakteur te Potchefstroom stuur.) 


N'Kana, R.R.: 


Dit was vir ons andermaal .weer 'n baie 
groot voorreg om ds. J. J. Prinsloo en gade van 


Trichardtsfontein in ons midde te hê met hulle 
terug keer van Kenia. 

Ons bede was wat hy ons weer sal besoek met 
die terug keer aangesien die gemeente, selfs buite- 
staanders, uitgesien het daarna en met liefde van 
hom gepraat het. 

Al die gemeentelede is deur hom en sy gade 
besoek. 

Ons innige wense is dan dat hulle 'n voorspoe- 
dige reis terug sal hê en gedurig aan ons sal 
dink in hulle gebede. 

Vol dankbaarheid het ons uitgesien na die 6e 
en 7e Nov. toe ons alhier die Heilige Nagmaal ge- 
vier het. 

Die opkoms was goed veral Sondagoggend en 
aand. Die boodskap wat tot die gemeente gebring 
is, het 'n teer plek in hulle hart veroorsaak. Al 
die preke was boeiend en verkwikkend vir ons arme 
Sondaars — ja ware sielevoedsel vir ons dorstige 
siele. 

Mag die Heer dan gee dat dit die gemeente tot 
troos sal wees tot Apri—Mei 1949 wanneer ons 
weer Sy dood sal herdenk. 

Namens die Sondagskool wil ons ds. Prinsloo 
nogmaals baie hartlik bedank vir sy besoek, ons 
kan dit nooit uitspreek hoe dankbaar ons is nie. 

Met die gemeentevergadering is vier brs. ge- 
kies en Sondagaand in hulle amp bevestig. Daar 
is ook drie kindertjies tot die Heilige doop gebring. 
Mag die Allerhoogste dan gee dat hierdie brs. wat 
in hulle amp bevestig is, naamlik oudl. J. M. C. 
Venter en oudl. A. Z. P. Willemse en diakens F. J. 
Prins en C. A. P. Loggenberg die volle wapenrus- 
ting sal aantrek en dat hulle strewe en lewe hier- 
vandaan sal wees om te offer en te dien. 

Ons weet waar daar geen leraar is nie, die 
vertantwoordelikheid groot is vir die wagters op 
Sionsmure. 

Staan vas brs.; werk vol ywer, laat u pligte 
nie na nie, maar beywer u in die werke van die 
Heer. 

Ons wil ook ons dankbaarheid betuig aan die 
Kerkraad van 'Trichardtfontein dat hulle ds. Prins- 
1oo verlof gegee het om ons weer te besoek. . 

Baie dankie aan Suster Gerber, 15de laan no4 

is, wat weer hierdie keer so gewillig was om ds. 
en gade te huisves. Mag die Heer haar dan ook 
seën vir die opoffering. 

(PS. — Die br. moet asb. gemeentelike berig- 
te nie stuur op die adres van die Administrateur 
na Dullstroom nie, maar na die Redakteur, Berg- 
straat 77, Potchefstroom.) , 
| A. Z. P. WILLEMSE, Scriba, 


Goedehoop: 

Hierdie Gemeente het weer die blye voorreg 
gehad om te kan Nagmaal vier die 13de en 14de 
Nov. onder leiding van ons Konsulent, ds. Young. 

Na ses lange jare se swoeg en trekkerslewe, 
was dit vir ons waarlik 'n blye dag toe ons op 
Saterdag 18 Nov. 'n lang gekoesterde hoop in ver- 
vulling sien gaan, met die hoeksteenlegging van 
ons kerkgebou te Piet Plessis, waar ons voortaan 
kan bly woon en nie meer vandag hier en mêre 
daar rond geslinger sal word nie. 

Die hoeksteenlegging is waar geneem deur ds. 
Young aan wie dit naas God te danke is, dat die 
gebou hier verry het. Ons dank kom vir al sy 

moeite en ywer. 

Hiermee wens ons ook te bedank al die per- 
sone wat ons gelukgewens het, as verteenwoordi- 
gers van hulle Kerke en verenigings, nl. oudl. 
Willie Venter, verteenwoordiger van die Gerefor- 
meerde Kerk; oudl. H. Cloete, verteenwoordiger van 
die Ned. Gereformeerde Kerk; mnr. H. Z. Cremer, 
voorsitter van die Worpskommissie; mnr( T. Lerm, 
Prinsipaal van Piet Plessis Skool; mnr. P. J. du 
Plessis, ons Dorpsprokureur, kon ongelukkig weens 
beserings nie teenwoordig wees nie. 

Onderwyl daar gawes op die hoeksteen gelê is 
(wat die bedrag van £40 1l1s. 3d. opgebring het) 
is almal hartlik bedank deur mnr. M. J. Herbst, 
voorsitter van die boukomissie. 

Ons dank aan die twee Susterkerke wat ons 
So goed ondersteun en saam met ons feesgevier 
het. Ook aan mnr. W. P. Anderson, Grafsteenma- 
ker te Rustenburg, ons hartlike dank vir die prag- 
tige afwerking van die Kerkseël op die hoeksteen 
en dat hy dit nog gratis gebring het tot op Zee- 
Trust. Vandaar het ds. Young dit weer gratis ver- 
voer tot hier. Ons dank hulle daarvoor. 

Na afloop van die verrigtinge het geblyk dat 
tesame met die basaartjies deur die susters gereël 
die mooi bedrag van £155 ingekom het. 

Die datum van ons volgende Nagmaal in Ja- 
nuarie sal later bepaal word. 

G. VAN DER WESTHUIZEN, jnr, 
. Scriba. 
Marble Hall: 


$ Andermaal was ons weer in die vorreg om 
Nagmaal te vier, nl. op die 12de en 13de Novem- 
ber. Al die dienste is waargeneem. deur ons predi- 
kant ds. P. G. van Staden. Ons bede is dat hy die 
genade en leiding van bo mag kry om so voort te 


Die opkoms was besonder goed, en die bood- 
skappe tot ons gebring, was baie opbouend en ern- 
stig, en diegene wat nie opgekom het nie, het groot 

dinge gemis. 

Daar is ook by hierdie geleentheid vyf nuwe 
lidmate in die gemeente bevestig, vier kinders ge- 
doop, en brieder P. Vorster gekies as Ouderling. 

Die Sustersvereniging het 'n suksesvolle ba- 
saartjie gehou om hulle fondse te styf. 

In die gemeentevergadering is bekend gemaak 
dat daar nog £200 skuld op die kerkgebou is. Die 

gemeente het toe daar en. dan besluit om dit te 
betaal en met 'n glimlag het elkeen sy deeltjie ge- 
bring en kan ons nou met blydskap aankondig 
dat ons kerkgebou sonder skuld is. Daar is ook 
reeds 'n boufonds gestig met £50 as 'n neseier om 
planne vir die toekoms te kan deurvoer. 

Ons volgende Nagmaalsviering vind plaas D.V. 
die 2de naweek in Februarie 1949. 

M. C. JOOSTE, Scriba. 

Verslag Nagmaalsviering Gem. Van der Hoff: 

Op 20 en 21 November het die Van der Hoff 
gemeente weer nagmaal gevier. By die geleent- 
heid het hierheen oorgekom ds. Van Staden van die 
gemeente Zuurfontein, met een van sy ouderlinge, 
nl. oudl. N.%J. R. van WYk. 

Die preke van ds. Van Staden was almal boei- 
end en leersaam. Die gemeente voel opreg dank- 
baar vir sy oorkoms. 

Vrydagaand het die gemeente basaar gehou. 
Die doel was gewees om soveel in te samel sodat 
die skuld op die pastorie kon afbetaal word. Die 
insameling het egter maar sowat £500 bedra en 
die skuld was nog #1,100. Daar is toe besluit om. 
'n tafelkollekte te hou met die gemeente-vergade- 
ring. Die Sustersverniging het die eerste aanbod 
gemaak van #45. Daarna het daar 'n hele paar 
25-ponders gevolg. Toe kom daar nog 20-ponders, 
£15, £10, ens. totdat uiteindelik die bedrag byme- 
kaar getel, die som van £781 bedra het. Ons dank- 
baarheid was so groot dat daar geen verdere sake 
in die gemeentevergadering bespreek is nie. Na 
die tyd het nog etlike persone wat nie in die ge- 
meentevergadering was nie, ook nog hulle aanbie- 
dinge van £20, £10, ensomeer gemaak. Die skuld 
sal nou afbetaal word en daar sal nog 'n goeie 
sommetjie oorbly. 

Sondagmiddag is weer tien kindertjies gedoop. 
Die opkoms by al die dienste was baie goed. Dit 
skyn asof die kerk oor 'n paar jaar te klein sal 
wees vir die groeiende gemeente Van der Hoff. 

C. W. EDMENT, Scriba. 
Heidelberg: 

Die gemeente het weer die voorreg gehad om 
Nagmaal te vier op 7 Nov. 1948. Die opkoms van 
die gemeente met al die dienste en ook die aansit 
aan die tafel van die Nuwe Verbond was baie 
groot. Die dienste is almal waargeneem deur ons 
leraar. Die gemeente het goed geluister na die krag- 
tige prediking. 

Die gemeente word weer herinner om soos ge- 
woonlik in groot getalle op te kom na die Kers- 
fees diens. 

Ons volgende Nagmaal is bepaal op die 4e 
Sondag in Januarie 1949. Die Kerkraad neem 
kennis dat die Kerkraadsvergadering bepaal is op 
Saterdag 22 Jan. 1949, begin 5.30 nm. Die Redak- 


. sie word alle seën toegewens op die Nuwe Jaar. 


E. P. ENGELBRECHT, Scriba. 
Koster: 

Hierdie Gemeente was weer bevoorreg om 
Nagmaal te vier op 24 Oktober, waartoe almal dan 
ook blymoedig opgekom het met dankbare harte 
na die lieflike reëns wat die vroige dae mens en 
dier verbly het. So is elke siel ook weer verkwik 
en gelaaf aan die dis van die Heer, en elkeen wat 
onder die gehoor van die boeiende preke van ds. 
Huyzers verkeer het, het gevoel soos 'n Moses by 
die brandende braambos waar die stem van God 
tot ons gekom het. 

Die ywer van ons Gemeente laat niks te wense 
oor nie. Die Boukommissie sal binnekort met ver- 

Hoogskatting van die vroulike geslag is 'n 
kenmerk van die goed opgevoede seun wat na 
Hggaam en gees gesond is. — Van Rooy. 


Ware vriendskap berus op wedersydse agting en 
onbaatsugtige betragting van mekaar se stand- 
punt en belange. — Van Rooy. 


Waarskynlik is niks méér verantwoordelik vir 
die skewe besef van relatiewe en absolute waardes 
by ons jongmense as die huidige eensydige bena- 
drukking van sport nie. — Van Rooy. 


Noodsaaklik vir die gebed is: Bereid te weer 
om met 'n hart vol overgawe God te volg. 
 — Calvyn. 
Die goedheid van God gaan nie so ver dat 
daar rekening gehou word met ons menslike wissel- 
vallige stemminge nie. — Calvyn. 


By elke gebed moet 'n mens goed ag gee dat ons 
God nie deur bepaalde beperkinge, wat ons self 
Btel, wil bind nie of Hom wil voorskryf wanneer 
en hoe Hy moet handel nie. — Calvyn. 


Die Heilige Doop is vir die lewe en bloei van 
die Kerk van Christus van die allergrootste bete- 
kenis. “Hoe beter die doop verstaan en beleef 
word, hoe suiwerder en kragtiger die lewe van 
die gemeente ontplooi.” — Vorster. 


Vir die gebed is nie altyd woorde nodig nie 
maar insig en 'n bewoë hart. 

VERBANDE. 


As u geld op verbande wil leen of belê (6% 
op verbande onder £1,000, groter verbande 5%), 
dan is die regte adres: STEUNMEKAAR (Bestuur- 
der: Danie Smal), Malherbestraat 268, Telefoon: 
2-6499, Pretoria. 


rassende nuus voor die dag kom, en die Susters 
laat nie op hulle wag met basaars en so meer nie. 
F. J. VAN STADEN, 
Scriba. 
Nelspruit: 

Op 6 en 7 November van hierdie jaar het hier- 
die gemeente andermaal weer die voorreg gehad om 
Nagmaal te vier. Hoewel die Voorbereidingsdiens 
te wense oorgelaat het, was die Sondagdienste goed 
bygewoon. 'Tkee nuwe lidmate is voorgestel en 5 
kindertjies gedoop. 

Die besielende preke, waargeneem deur ds. J. 
D. Storm van Bronkhorstspruit, was soos 'n drup- 
pel water op die tong van 'n dorstige in die 
woestyn, en is op so'n oortuigende wyse weerge- 
gee, dat dit letterlik ingedrink is deur die aan- 
wesiges. 

Ons volgende Nagmaal sal wees, so die Heer 
wil, 5 en 6 Februarie 1949. 

H. J. KRUGER, 
Scriba. 


Die Scriba, mnr. F. C. Rosslee, 98.Z Laan, 
Luanshya, van die gemeente Luanshya, het uit die 
gemeente vertrek en in sy plek is aangestel mnr. 
1. F. J. van Rensburg 36.H Laan, Luanshya, as 
Scriba/Kassier van die gemeente. 


RING VAN HEIDELBERG 


Sal alle gemeentes in die Ring van Heidelberg 
asb. kennis neem dat die Ringsvergadering vir 
1949 D.V. saamkom te Turffontein op Saterdag 26 
Maart 1949 om 9.80 vm. e.v.d. 

Afgevaardigdes moet alle stukke wat deur 
Kerkwet vereis word ter vergadering besorg. 

Volledige besonderhede word aan die Scribas 
van die gemeentes gepos. 

ANDRIES J. NOLTE, 
Johannesburg. Ringscriba. 
9 Des. 1948. 





Korrespondensie 


Br. T. A. Louw van Gwelo, S.-Rhodesië, skry- 
we ons as volg oor die tekort aan predikante in 
Rhodesië: 

Ek lees in Die Hervormer van iemand wat 
skryf en kla dat hulle so'n tekort aan predikante 
het. Die persoon het aangehaal dat Rhodesië ge- 
durig hulp kry. Ons verstaan dit wel, maar ek is 
seker ddat sommige in die Unie weet niks van Rho- 
desië. Party mense reken dat Rhodesië bestaan 
uit een of twee dorpies. 

Laat ek my vriend meedeel: Ons hier in Suid- 
Rhodesië bestaan sowat uit 25 tot 30 gemeentes. 
Party groot party met een leraar wat al op ver 
gevorderde leeftyd is. Ons kry hier slegs elke 2 
of 3 maande. kerk, dus in die lyn van geestelikheid 
skyn dit maar doods. Soiets soos huisbesoek is 
heeltemal uit die kwessie. Hier het die predikant 
sy hande vol om basaars te reël, en geld in te samel. 
Ons sal baie dankbaar wees, as die blye dag sal 
aanbreek dat ons nog 'n leraar sal kry. Vernaamlik 
die jeug van Rhodesië is baie in verwaarlosing. 
Dus vra ons maar gedurig vir hulp. 

Dit is heerlik om eenkeer per jaar een van 
die leraars van ander gemeentes ook in ons midde 
te kan hê; mens sien so uit daarna. On vertrou 
hulle vergeet ons nie. 










GELUKWENSING 


Ouderling van Vuuren en eggenote, gemeente 
Brixton, wens ds. $. P. Viljoen en gesin 'n bale ge- 


j lukkige Kersfees en geseënde Nuwejaar toe. Psalm 
184. 


Gemeente en Kerkraad van Brixton wens ds. 


8. P. Viljoen en gesin 'n geseënde Kersfees en voor- 
spoedige 1949 toe. Psalm 188 vers 8. 


J. P. VAN HEERDEN, 
Scriba. 
87 St. Gothard Laan, 
Mayfair West, Johannesburg. 


VERLOWING 


WOLMARANS en VAN DER MERWE. 
Bertie, oudste seun van mevr. en wyle mnr. J. T. J. 
Wolmarans, van Rietfontein, dist. Potchefstroom, 
en Stiena, jongste dogter van mnr. en mev. C. L. 
v. d. Merwe van Doornfontein, dist. Randfontein, 








maak aan familie, vriende en vriendinne bekend dat 


ons onlangs verloof is. 
OER TE EE NERENS EE GG  FEENT IM 


DOODBERIGTE 


PISTORIUS. — Onvergeetlik die vroeë mêre 
van 80ste Oktober 1948, toe deur die dood van ons 
weggeneem is my dierbare eggenote, moeder en 
grootmoeder HESTER MARIA ELIZABETH (geb 
V. d. Westhuizen) in die ouderdom van 56 jaar 5 
maande. Ons treur en verlang na haar, maar gun 
haar die rus. 

Moeder, ons wat weet wat u gely het, 

Gun u die rus om te geniet. 

' Sware laste saam gedra, 

Lange nagte saam deurwaak. 

Soet en bitter saam gesmaak.” 

— 'Treurende eggenoot R. J. B. Pistorius, kin- 
ders en kleinkinders. 

,Swartkoppies,” 
Marikana. 


ENGELBRECHT .—Op die 16de Oktober 1948, 
het die Heer van ons weggeneem ons teer geliefde 
ou moeder en grootmoeder HESTER GEERTRUIDA. 
ALIDA ENGELBRECHT (geb. v. d. Merwe) in die 
ouderdom van 83 jaar, 2 maande en 12 dae na 'n 
ernstige siekbed van 12 dae. 

— Namens die treurende kinders en kleinkin- 
ders, J. J. H. Engelbrecht. 

, Vlakfontein,” 

Naboomspruit. 


BRONKHORST. — Onvergeetlik bly vir ons 
die mêre van 13 September 1948, toe van ons weg- 


geneem is, my dierbare eggenoot en ons vader 
WILLEM 





GERHARDUS BRONKHORST in die ou- 
derdom van 54 jaar 1 maand en 23 dae. Op weg 
na sy werk in die straat beswyk aan hartverlam- 
ming. Dienende ouderling in die gemeente van 
Bronkhorstspruit vir die afgelope 24 jaar. 

,Sal ons sy lyding ooit vergeet? 
Maar sy geloof het altyd sterk gebly. 
God is goed in al Sy Weë.” 
— Bedréefde eggenote, P. W. Bronkhorst, kin- 


ders en kleinkinders. ! 


Bronkhorstspruit. 

DOODBERIGTE 


JOUBERT. — Onvergeetlik bly die dag van 
15 September 1948, toe die Heer van ons wegge- 
neem het deur die dood ons dierbare eggenoot, 
vader en grootvader, HENDRIK LODEWYK JOU- 
BERT, in die ouderdom van 47 jaar, 7 maande en 
13 dae na 'n siekbed van 23 dae. 
,Die wond is diep en seer, 
God is liefde, Hy regeer.” 
— Bedroefde moeder, kinders en kleinkinders, 
Nooitgedacht. 


COETZER. — Op Sondag 3 Okt. om 6 vm. 
het die dood van ons weggeneem ons troue egge- 
noot en sorgsame vader, Gerrie, in die ouderdom 
van 44 jaar. Ag, hoe verlang ons na hom, hos 
mis ons hom. Ons kan alleenlik 'sê: 

,Ja my siel is stil tot God, 
van Hom is my heil.” (Ps. 62:2). 
— Die verlangende Mam, Isabel, Flippie, Ina. 


IN MEMORIAM 


OOSTHUIZEN. Met diepe verlange dink 
ons weer terug aan 3 November 1947, toe sag en 
stil van ons weggeneem is, ons vader en egge- 
noot JAN JAKOBUS OOSTHUIZEN. 

,Vader, u naam so teer en soet, 
verhewe ver bo aardse goed. 

U graf verkondig keer op keer, 
Ons het op aarde geen vader meer,” 

— Diep bedroefde eggenote, Bettie Oosthuizen 
en kinders. ' 
Hester 407,” 

Gobabis, S.W.A. 


DREYER. — Met verlange dink ons terug aan 
die donker nag van 6 Desember 1946, toe van ons 
weggeneem is my dierbare eggenoot en ons vader 
GIDEON FRANCOIS DREYER. j 

,O donker nag van smarte, 

Reeds twee jaar het verloop 

Reeds twee jaar het verloop 

En steeds nog voel ons harte, 

Soos gister seer en oop. 

Die kring wat toe gebreek is, 

Sal nooi weer hier volmaak bestaan nie.” 

—Bedroefde eggenote, kinders en kleinkinders, 
37 Tweede Straat, 

New Brixton, 

Johannesburg. 


FREISCHLICH. — Met treurende harte dink 


“ons terug aan die treurige afskeid van ons dierbare 


eggenoot, vader en grootvader, PETRUS JOHAN- 
NES HENDRIK STEFANUS FREISLICH op 16 
November 1940. Agt jaar van bittere verlange. 

,Wat is die wond nog bloeiend Heer, 

Ons sien sy graf maar hom nie meer. 

Nou is hy weg en God alleen 

Sien al die trane wat ons ween.” 

— Verlangende eggenote, kinders en klein- 
kinders. 
Ottosdal. 

IN MEMORIAM 
ROOTMAN. — Weer een jaar en ses maande 
van eensaamheid en trane is verby, en weer staan 
ek met diepe verlange weer soos die aand van 5 
Mei 1947, toe my dierbare eggenoot MARTINUS 
JOHANNES ROOTMAN deur die dood van my weg- 
geneem is, met die dierbare trooswoord wat die 
laaste was: ,Ek wil nie agterbly, Here kom haal 
my.” Ja, my lief, jy was my als, nou is die lewe 
tog so alleen en somtyds so donker. Jou plekkies is 
orals tog so leeg en hoe verlang ek tog na jou 
vriendelike gesig en helpende hand. 
,Daar is dierbares in die Hemel, 
Daar is bande wat ons bind, 
Daar is hande wat wink, 
Maar ek moet nog stry.” 
— 'Treurende eggenote $. D. Rootman. 
Vaalkop,” 
Delareyville. 


SNYMAN. — met treurende harte dink ons 
terug aan die droewige dag van 9 Des. 1945, toe 
van ons weggeneem is ons dierbare egenoot, vader 
en grootvader, JOHANNES HENDRIK. 

,Diep is die wond nog bloeiend, Heer, 

Ons dink nog aan sy liefde teer 

Ons ' sien sy graf, maar hom nie meer, 
Nou is hy weg, en God alleen 
Sien al die trane wat ons ween.” 

— Verlangende eggenote, Lettie, kinders en 

kleinkinders. 


BUCKLE, CHARLES NICOLAAS. — In die tuin 
van liefde sterf die blom van herinnering nooit, 
daarom bly die dag van 12 Des. 1946, vir ons on- 
vergeetlik toe die,dood ons vir altyd geskei het; 
Net die wat weet, kan vertel wat skeiding is sonder 
vaarwel. ,,Tot weersiens, Boet.” 

— U verlangende suster, Martha. 
,Waaikraal,” 
Oor Delmas. 


STRYDOM. — Sag en stil soos hy gelewe het, 
is ons geliefde eggenoot, vader en oupa MATTHYS 
JOHANNES, oud 80 jaar 8 maande en 14 dae, op 
' 94 Oktober 1948, uit ons midde weggeneem, na 'n 
lyding van 7 jaar aan die gevreesde kanker. Vry 
van kommer en van smart, gun ons u die rus wat 
u geniet. 

,Sy plek is leeg, 

Sy stem is stil, 

Ons swyg o Heer, 

Dit was U wil. 

Sy graf verkondig keer op keer, 
Ons het op aard geen vader meer.” 

— Van sy bedroefde kinders, Koos en Lenie 
van Zyl. 

PRINSLOO. — In smartvolle herinnering dink 
ons weer aan die donker aand van 16 Desember 
1937, toe ons dierbare eggenoot en vader van ons 
weggeneem is deur die dood, DIEDERIK JOHAN- 
NES PRINSLOO. 

,Ons wil stil wees, want dit was die Heer se 
wil.” 

— Verlangende eggenote en kinders, M. J. M. 
Prinsloo. 

Posbus 19, 
Oogies, Tvl. 


IN MEMORIAM 


STRYDOM. — Twee jaar van stille verlange 
is verby en ons dink aan die donker nag van 22 
Desember toe ons vir altyd moes afskeid neem van 
ons dierbare ou MARTHA'TJIE. 

j ,Jou plekkie is leeg.” 

— Nog treurende ouers en susters, P. F. en W. 
S. J. Strydom. 
Pretoria.. 


KALSEN. — Twee jaar van verlange is verby 
en weer dink ek terug aan die 18de Desember 1946, 
toe van my weggeneem is deur die bittere dood 
my dirbare eggenoot en pappie, ARCHIE KALSEN. 
,Dink ons aan sy liefde teer, 
Hoor ons hom gedurig weer. 
Sien ons sy glimlag sag en soet.” 
—  Verlangende eggenote en seuntjie, Lena 
Kalsen. 
,Wonderfontein,” 
Bank. 


BODENSTEIN. — In liefdevolle herinnering 
aan ons vader en oupa CORNELIUS JOHANNES 
wat op 23 November 19438 (72 jaar oud) oorlede is 
aan water, en op 12 Oktober 1948 ons moeder en 
ouma, ANNA ELIZABETH MAGDALENA (geb. 
Greyling- 72 jaar oud, aan lewerkanker in Kru- 
gersdorp hospitaal oorlede. 

Ges. 20 : 9. 

—Bedroefde kinders en kleinkinders, 
en Bettie Bodenstein. 

,Schietkraal,”” - 
Vaalkop. 


Grieta 


HERVORMER INTEKENGELDE 


VANAF 1 — 30 NOVEMBER, 1948 


BRAKPAN: M. Els, 8/6, W. J. Pretorius £1/1/0. 
BRITS: J. C. Brink 3/6.B OKSBURG: H. P. Wil- 
lemse 10/-, per J. J. Rosslee £1/9/2. BETHAL: 
Per ds. V. Bergen 36. Bloemfontein: Per ds. G. J. 
Roos 3/6. ENNIS: Per J. Rossouw 7/- GERMIS- 
TON: Per J. J. Nortjie £1/1/0. GREYLINGSTAD: 
Per H. P. G. Mêrsner 14/- GROOTMARICO: Per 
C. B. Otto £7/6/6. HEILBRON: P.,F. Smit 3/6. 
JOHANNESBURG: Per II. $. v d. Linde 14/-. 
KOSTER: Per P. J. J. Nortje £1/11/6, P. $S. GO. 
Strydom 8/6, J. L. Lourens 8/6. LAEVELD: 
Per C. $. Muller 8/6. LOUIS TRICHARDT: Per 
P. P. Dreyer #£#1/1/0. LYDENBURG: Per H. P. 
Niemann '7/- MESSINA: P. W. Coetzee 3/6. 
OUTJO: Per P. P. H. Alberts £2/16/0. PRETO- 
RIA: H. Roos 3/6, per. W. Keuter 10/- PARYS: 
Per N. Krak £24. POTCHEFSTROOM: $ t'Hart 
3/6. POTGIETERSRUST: Per H. L. Joubert 10/-. 
RUSTENBURG: M. C. Naude 3/6. STELLA: Per 
J. C. Meyer £#1/4/6. STANDERTON: Per M. C. 
Strydom £#7/7/6. S. RENEKE: Per J. B. Havenga 
£7/15/6. VAALHARTZ: Per G. J. R. Coertze 8/6. 
VENTERSDORP :J. L. Viljoen 3/6. VRYBURG: 
Mevr. H. J. Steyn 3/6. WATERBERG: Per A. 
v. d. Merwe £1/1/0. ZEERUST: Per J. van Sta- 
den #£19/18/0. z 

GOEIE NUUS VIR SIEKES 


'n Groot nantal Getuigskrifte bewys dat kwale 
onder Natuur Behandeling verdwyn. 


















WEET U?2 


DIE REDDING VAN SIELE MAG AFHANG 





! Verlig u kwale 

| deur 'n suiwere 
natuurlike Black 
Forest Kruie- 
behandeling en 
herwin blakende 
gesondheld. 


Mor. S. T. 1. 
Hughes, Hoof 
Kruieraadgewer 
en stigter van 
die beroemde 
Black Forest” 
Kruiebehande- 
ling. 

Ons kruie Is 
suiwer en bé- 
roemd om te geé- 
nees omdat slegs 
die beste krule- 
bestanddele,  E€- Mnr. S. T. 1. Hughes. 
meng deur Vvoor- 
aanstaande aptekers, gebruik word. 


van u gebede ten behoewe van die Marie 





Marais Spesiale Skool vir Verstandelik- 


Vir verdere inligting skryf aan: 


DIE PRINSIPAAL, MM.S.S., 
HOOFWEG, WYNBERG, K.P. 











Groot Skeepsladings is onlangs van oorsee ont- 


vang vir die volgende en menigte ander kwale, te N ou | n Voo F raad | 


veel om op te noem: 


Oormatige Suur . . Bloedarmoede . . Asma en Manel Pakke 
Brongitis . . Rug en Nierpyn . . Blaas ... Bloed- Swart Pakke 
onsuiwerheid . . Katar . . Hardlywigheid . . Hoes 
en Verkoues .. Diarree .. Disentrie .. Huiduitslag .. 
Vroulike Onreëlmatighede . . Koors . . Griep ..- 


Swart Hoede 
Kerkraad Boordjies 


Galstene . . Geelsug . . Maagontsteking . . Slegte Kerkraad Strikkies 
Spysvertering . . Jig . . Hoofkoors . . Hartkwale .. Asook uitverkoping van Mans Spor 
Blaaskwale . . Slaaploosheid . . Witvloed .. Wurms Baadjies in Grys, Bruin en Vaal. 
| Senuwee-ontsteking .. Prostatis .. Rumatiek .. Pryse 29/11 en 39/6. 

Lewer . . Lintwurms . . Spatare . . Aambelie . . 
Senu-swakheid . . Versweerde maag . . Hoë Bloed- Die oudste firma in die Stad vir Kerkraads 
druk .. Swaarlywigheid. s Klere. 

Skryf dadelik om besonderhede van die Kruie- Doen aansoek vir Prysopgawes en Monsters: 


manier vir goeie gesondheid in die toekoms. 


Let goed op — Black Forest Kruie-snuif verlig G EB RS. G O O D M A N - 


Sinus en Katar en is 'n uitstekende middel teen 
KERKSTRAAT 78 


gewone verkoue. 
Foon 2-3521 - - Posbus 491 
Vir Bestellings of raad telefoneer 25-3427. PRETORIA. 





Posbus 71, DENVER. 

RECHT DOOR ZEE 





Vandag kan ons die 
volgende lewer: Tank Bltu- 
men, ,spesiaal vir reën- 
| water tanks”, en ,spray” 
vernis vir meubels sm 
,doodkiste” ens. te gebruik 
vir die eerste onderlaag. 









Gemaalde Lym: Aguilla kouwater plakpoeler 
vir ,skoolgebruik” asook vir behangers; Stick- 
tasted kouwater lym vir die maak van karton 
dose. 


uKoeksoda (Bicarbonate of Soda), bereide 
verf en Terra Cotta dakver! ens.” 


EK ee 


Pretoriusstr. 395/99, Posbus 190, Pretoria 


So 't oog nie klaar en verre siet, 

Neem deur God's guns, wat kuns u bied. 
Dra dan my bril met kristallyn, 

Dan sien u oog, weer helder en fyn 


DIE BRILLEDOKTER. 


d. KLOMPJE 


ANDRIESSTRAAT 168, PRETORIA. 
Telefoon: 2-3143. 





VOORTREKKER WINKEL | 


Die Eg Afrikaanse Mansuitrusters. 
EERESTRAAT 171 PRETORIA ' 
(Begoor die Groot Poskantoor) € 
Telefoon 2-8161 Posbus 6388 | 





Mans Wit, Blou en Bruin Celanese Sports- 
hemde met kort moue — alleen No. 15 10/6. 


Mans Donkerblou, Grys, Wit en Bruin Ronde 
Nek Celanese Sportshemde — Kort moue, 
153 — 7/6. 


Mans Wit Handdoek materlaal Sportshemde | 
met Ritssluiter en knope Nos. 15, 15%, 16 en 
163 — M/6. 


Mans Kunssy Sportshemde in donkerblou, 
groen, geel en bruin, 15% — 9/-. 


Mans Bruin, Baksteen en Blou Sportshemde 
met ronde nek, 154 — 8/8. 


Ons stuur alle Bestelling Posvry. 


ROOM 





BOERE! BOERE! 
Stuur julle room na die 


OU TRANSVAAL KOELKAMERS 


wat al 34 jaar staande Is en wees ver- 
sekerd van eerlike en opregte behandeling 


TRANSVAAL KOELKAMERS. 
JACOB MARESTR., . PRETORIA. Bus 448 








Wallachs Drukkers & Uitgewers Mpy. Bpk. 


Posbus 389 Andriesstraat 160 Telefoon 2-24B1 


PRETORIA 
BOEK-, KOERANT- EN ALGEMENE HANDELSDRUKKERS 


Gedruk deur Wallachs' P. & P. Co, Bpk. Andriesstraat 160, Preteria, en uitgegee deur die elenaar: 
Ned. Herv. Kerk van Afrika, Posbus 19, Dullstroom. j 


64786—6/12/48 





